Kerajaan tekad mantapkan pentadbiran, pulih ekonomi negara

PUTRAJAYA: Memasuki setahun mengemudi Malaysia, Perdana Menteri Datuk Seri Ismail Sabri Yaakob bertekad menguatkan semangat untuk memantapkan pentadbiran kerajaan dan memulihkan ekonomi negara untuk manfaat seluruh Keluarga Malaysia.

Berucap merasmikan Simposium Keluarga Malaysia: Pencapian dan Harapan di sini semalam ini, beliau menegaskan masih banyak agenda yang boleh dilaksanakan oleh kerajaan pimpinannya bagi membantu Keluarga Malaysia.

“Masih ramai golongan yang perlu dibantu baik golongan miskin, golongan wanita, golongan wanita, golongan orang kurang upaya dan sebagainya,” katanya.

Ismail Sabri mengangkat sumpah sebagai Perdana Menteri Malaysia kesembilan pada 21 Ogos 2021.

Mengimbau kembali ketika mengambil alih tampuk pemerintahan, Ismail Sabri berkata negara pada waktu itu berada dalam suasana ketidaktentuan dan ketidakstabilan, dan ada pihak yang meramalkan bahawa bila-bila masa sahaja kerajaan Keluarga Malaysia boleh runtuh berdasarkan sejarah lompat parti waktu itu.

“Syukurlah jangkaan itu tidak berlaku dan kini usia kerajaan ini telah menjangkau satu tahun,” katanya.

Ismail Sabri berkata, negara mempunyai Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja-Raja Melayu yang begitu prihatin kepada kesentosaan negara dan kebajikan rakyat.

Katanya atas nasihat Seri Paduka, kerajaan telah mengambil inisiatif melupakan segala perbezaan dan mewujudkan kebersamaan dengan memeterai kerjasama rentas parti dengan pihak pembangkang.

“Hasil pendekatan inklusif ini, kita telah mencapai kestabilan politik,” katanya dan menambah ‘waktu unik memerlukan pendekatan unik’.

Beliau berkata, terdapat pelbagai inisiatif kerajaan Keluarga Malaysia rundingkan melalui sesi-sesi konsultasi, mendapat sokongan meluas semua pihak.

“Ini termasuklah Bajet 2022 yang mendapat kelulusan majoriti serta Rang Undang-Undang Pindaan Perlembagaan membabitkan Perjanjian Malaysia 1963 dan larangan lompat parti yang diluluskan sebulat suara,” katanya.

Ismail Sabri seterusnya merakamkan penghargaannya kepada Seri Paduka dan Raja-raja Melayu yang telah memberikan nasihat dan sokongan kepada Kerajaan Keluarga Malaysia sejak setahun lepas.

“Ketaatsetiaan kerajaan Keluarga Malaysia kepada Seri Paduka tidak boleh sama sekali diragui malah kita sentiasa menjaga hubungan baik dengan pihak istana selaras dengan prinsip pertama Rukun Negara, iaitu Kesetiaan kepada Raja dan Negara,” katanya.

Ismail Sabri turut menzahirkan rasa terima kasih kepada semua ahli Jemaah Menteri serta semua Ahli Parlimen baik dari pihak kerajaan dan pembangkang yang menyokong pelbagai inisiatif yang dikemukakan.

“Semua ini tidak akan berlaku tanpa sokongan semua ahli Jemaah Menteri serta semua Ahli Parlimen,” katanya dan menambah, sesebuah kerajaan hanya akan menjadi kuat dan berkesan jika ia mendapat dokongan daripada semua pihak.

Katanya, beliau juga tidak berhasrat mendabik dada melaung-laungkan semua kejayaan yang telah dicapai oleh kerajaan Keluarga Malaysia, dan akan membiarkan fakta untuk berbicara.

Ismail Sabri berkata, kerajaan Keluarga Malaysia akan memperkukuhkan institusi-institusi politik yang ada sehingga ia menjadi inklusif.

“Kita merancang untuk memperkukuhkan institusi Parlimen dan Kehakiman serta membentangkan Akta Pendanaan Politik untuk politik negara yang lebih sihat,” katanya.

Mengenai program semalam, Ismail Sabri berkata simposium itu akan memberi ruang yang luas untuk semua peserta mendapat maklumat yang tepat dan jelas mengenai pencapaian dan cabaran kerajaan Keluarga Malaysia sepanjang tempoh satu tahun.

Selaras dengan teras utama konsep Keterangkuman, Kebersamaan dan Kesyukuran, beliau berkata kerajaan Keluarga Malaysia sentiasa mengambil kira pandangan setiap golongan.

“Sebagai sebuah kerajaan yang terbuka, segala input daripada golongan cendekiawan akan kita pertimbang untuk laksanakan jika sesuai,” katanya. – Bernama

See author's posts


IPEF sebagai platform mulakan paradigma baharu abad ke-21

KUKUHKAN EKOSISTEM PERDAGANGAN RANTAU… Antara pertemuan Datuk Seri Mohamed Azmin Ali yang membuahkan hasil bersama H.E. Duta Katherine Tai baru-baru ini selepas menghadiri mesyuarat peringkat Menteri tidak rasmi IPEF untuk Kemakmuran, dengan 13 rakan rangka kerja yang lain di Paris. Beliau turut berkata, berdasarkan dunia beralih kepada penumpuan isu yang lebih besar secara menyeluruh,kepentingan strategik dan ekonomi rangka kerja itu terletak pada keupayaannya untuk mengukuhkan ekosistem perdagangan rantau ini, memberikan dorongan untuk memacu penglibatan dan kerjasama ekonomi

KUALA LUMPUR: Rangka Kerja Ekonomi Indo-Pasifik (IPEF) perlu digunakan sebagai platform untuk memulakan paradigma baharu Abad Ke-21 untuk memastikan pertumbuhan yang lebih cepat dan adil untuk ekonomi di rantau ini, selain menggalakkan keterangkuman dan kemakmuran bersama.

Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, berdasarkan dunia beralih kepada penumpuan isu yang lebih besar secara menyeluruh, kepentingan strategik dan ekonomi rangka kerja itu terletak pada keupayaannya untuk mengukuhkan ekosistem perdagangan rantau ini, memberikan dorongan untuk memacu penglibatan dan kerjasama ekonomi.

Beliau berkata demikian di akaun Twitternya baru-baru ini selepas menghadiri mesyuarat peringkat Menteri tidak rasmi IPEF untuk Kemakmuran, dengan 13 rakan rangka kerja yang lain pada petang ini di Paris.

“Dalam intervensi saya, saya mengulangi pendirian Malaysia bahawa rangka kerja itu merupakan instrumen diplomasi ekonomi yang penting dalam menjalin hubungan seterusnya antara Amerika Syarikat (AS) dan rantau Indo-Pasifik.

“Dengan tumpuan prosiding hari ini pada Tonggak Perdagangan, saya menggesa kepada penyelesaian kolaboratif untuk isu perdagangan melalui rundingan dan dialog berikutan pendekatan sedemikian bersesuaian dengan rantau ini pada amnya,” katanya.

Mohamed Azmin juga berkata bantuan teknikal dan pembinaan kapasiti perlu menjadi sebahagian daripada IPEF, jika tidak, frasa keterangkuman untuk semua rakan rangka kerja akan dilihat tidak benar dan kerjasama ekonomi plurilateral untuk kemakmuran serantau akan menjadi ilusi.

“Saya turut menekankan pentingnya peraturan asas untuk memastikan perbincangan yang lebih cekap melalui proses rundingan yang lebih dinamik dan menyeluruh,” katanya.

Dalam perkara ini, menteri mencadangkan fleksibiliti, misalnya layanan istimewa dan berbeza, perlu diberikan untuk memastikan penggunaan peraturan dan peruntukan memberikan hasil yang adil dan saksama.

Ini katanya, penting berdasarkan perbezaan status pembangunan sosio-ekonomi dalam kalangan rakan.

Pada mesyuarat itu, Mohamed Azmin turut berkongsi mengenai kemajuan Malaysia dalam ratifikasi konvensyen mengenai amalan buruh, termasuk Protokol 29 Pertubuhan Buruh Antarabangsa (ILO) dan negara juga telah meluluskan pelbagai undang-undang untuk melindungi hak pekerja asing.

Ini termasuk pencegahan buruh paksa, pembayaran gaji melalui akaun bank dan perlindungan kepada semua pekerja serta tindakan proaktif untuk memastikan pematuhan kepada undang-undang dan peraturan buruh antarabangsa.

“Bagi daya tahan rantaian bekalan yang amat penting untuk memudahkan aliran perdagangan yang lancar di peringkat serantau, saya menegaskan bahawa Memorandum Kerjasama (MoC) yang ditandatangani baru-baru ini mengenai Daya Tahan Rantaian Bekalan Semikonduktor antara Malaysia dan AS merupakan langkah strategik untuk menangani keadaan tidak menentu dan di luar jangka.

“Saya mengunjurkan bahawa Rangka Tindakan Ekonomi Digital negara kita akan memacu agenda transformasi Malaysia untuk negara menjadi ekonomi digital yang pesat dan kita bersedia untuk menyertai inisiatif pendigitalan IPEF sepenuhnya,” katanya.

Mengenai isu rasuah, Mohamed Azmin berkata isu tersebut terus menjadi antara isu global utama yang memerlukan penyelesaian yang diselaraskan dan kerjasama antarabangsa.

“Sehubungan itu, saya menegaskan bahawa Malaysia, yang amat mementingkan tadbir urus yang baik, ketelusan, akauntabiliti, keberkesanan dan kecekapan, menyertai Konvensyen PBB Menentang Rasuah sejak penubuhannya” katanya.

Beliau berkata Malaysia telah mengenal pasti 115 inisiatif di bawah Pelan Antirasuah Nasional (NACP) 2019-2023, yang dibangunkan untuk menjadikan Malaysia sebuah negara bebas rasuah.

“Saya menegaskan bahawa melalui Tonggak Cukai dan Antirasuah rangka kerja itu, struktur antirasuah sedia ada Malaysia boleh dipertingkatkan lagi dengan kaveat bahawa elemen cukai perlu diasingkan daripada komponen Antirasuah, untuk membolehkan perbincangan yang lebih memberi impak,” katanya. – Bernama

See author's posts


Pengeluar Kelapa Pandan Wangi terbesar

BEKENU: Kampung Ranchah Ranchah bakal menjadi pengeluar Kelapa Pandan Wangi terbesar di Bahagian Miri menjelang 2022.

Menteri Muda Pertanian, Tanah Asli dan Pembangunan Wilayah, Datuk Dr. Abdul Rahman Ismail berkata demikian pada sesi lawatan kerja di sini semalam.

Katanya, skim berkelompok kelapa pandan di sini bakal menghasilkan 32,000 kelapa setiap bulan atau 1,200 setiap hari yang dapat menjana pendapatan kepada 53 peserta.

“Saya rasa terkejut kerana projek kelapa ini yang ditanam pada suku akhir 2018 sudah mula menunjuk tanda berbuah.

“Jabatan Pertanian akan membina pusat pengumpulan yang akan siap pada tahun 2022 untuk membantu peserta skim memasarkan produk mereka,” jelasnya.

Pengerusi Skim Projek Kelapa, Arbi Jukin berkata, kelapa yang diusaha di sini telah mengeluarkan bunga dalam masa yang singkat ini kerana kesungguhan peserta membaja pokok kelapa pada setiap bulan.

Jabatan Pertanian telah melakukan pembersihan kawasan dan input ladang dalam masa empat tahun pertama sementara para peserta bertanggungjawab untuk penyelenggaraan ladang, tambahnya.

Turut hadir, Menteri Muda Wanita, Keluarga dan Pembangunan Kanak-kanak merangkap Ahli Dewan Undangan Negeri N.71 Bekenu Datuk Hajah Rosey Yunus, Pegawai Daerah Subis Jamalie Busri, Pemanca Ali Mudin dan Pegawai Pertanian Miri AO Hafriz dan ketua kaum setempat.

Oleh Adum Liu

See author's posts


Pelajar digesa daftar i-GPS MATRIK

KUCHING: Para pelajar digesa untuk mendaftarkan permohonan bagi fasa kedua i-GPS MATRIK sebelum 12.00 tengah hari pada 12 Ogos ini.

Inisiatif tersebut merupakan kerjasama Sarawak Volunteers bersama Jawatankuasa Pengurusan Bencana Negeri Sarawak (JPBNS) untuk anak-anak Sarawak yang bakal mendaftar ke pusat matrikulasi di Semenanjung Malaysia dan Labuan.

Sarawak Volunteers berkata, ini berikutan penangguhan tarikh pendaftaran pelajar matrikulasi dan isu penjadualan semula penerbangan.

“Bantuan ini disediakan untuk para pelajar Sarawak yang datang sendiri tanpa ditemani ibu bapa atau penjaga yang mana pihak kita menyediakan pengangkutan darat dari lapangan terbang ke Pusat matrikulasi masing-masing.

“Selain itu, pelajar terbabit turut ada disediakan penginapan sementara bagi mereka yang amat memerlukan,” kata Sarawak Volunteers menerusi kenyataan di Facebook rasmi, semalam.

Sehubungan itu, Sarawak Volunteers berkata mereka yang memerlukan boleh mendaftar di melalui pautan https://bit.ly/2XoUYli.

“Sebarang pertanyaan boleh hubungi sekretariat kami di talian panggilan telefon (masa berkerja sahaja) atau whatsApp Nazmi di 0135717130, Eja (0146983771) atau Khatijah (0128477447)

Oleh Zarina Abdullah

See author's posts


Rayuan BPN disaring 11 agensi – LHDN

CYBERJAYA: Pemohon Bantuan Prihatin Nasional (BPN) yang sebelum ini permohonan mereka ditolak, terutama individu mempunyai syarikat berdaftar dengan Suruhanjaya Syarikat Malaysia (SSM) kini boleh mengemukakan rayuan di mana-mana cawangan Lembaga Hasil Dalam Negeri (LHDN) atau secara dalam talian.

Ketua Pegawai Eksekutif dan Ketua Pengarah Hasil Dalam Negeri, Datuk Sabin Samitah berkata, mereka boleh hadir ke mana-mana cawangan LHDN dan mengisi borang rayuan yang diberikan di samping menyertakan sekali dokumen sokongan sebagai bukti kedudukan kewangan.

“Setiap proses permohonan atau rayuan akan melalui proses saringan yang telah ditetapkan dalam pangkalan data sistem LHDN khas untuk tujuan BPN ini,” katanya dalam temu bual bersama media di sini, semalam.

Beliau berkata, LHDN akan melakukan semakan silang dengan pangkalan data terkini daripada 11 agensi berkaitan termasuk SSM, Kumpulan Wang Simpanan Pekerja, Bank Negara Malaysia (BNM) dan Jabatan Pendaftaran Negara (JPN).

Semakan ini bertujuan mengelakkan sebarang penipuan oleh pihak yang tidak bertanggungjawab, katanya.

“Contohnya, kita dapat mengenal pasti pemohon yang memiliki syarikat, dengan pangkalan data menunjukkan syarikat aktif berdasarkan aktiviti transaksi perbankan syarikat yang terlibat,” katanya.

Sabin berkata, bagi isu pemohon yang berdaftar dengan SSM, LHDN menasihatkan mereka supaya memfailkan borang nyata cukai pendapatan masing-masing untuk mengelak isu ini berulang.

“Pengisytiharan pendapatan kepada LHDN tidak bermaksud seseorang itu secara automatik akan dikenakan cukai.

“Ini kerana perniagaan pasti ada pendapatan dan perbelanjaan yang dibenarkan sebagai tolakan, dan hanya keuntungan akan dikenakan cukai,” katanya.

Beliau berkata, bagi yang kehilangan pekerjaan atau diberhentikan pada tahun ini atau tahun lepas, mereka perlu mengemukakan surat pemberhentian dan penyata gaji terakhir dalam rayuan itu.

“Ini kerana LHDN menggunakan rekod percukaian Tahun Taksiran 2018 dan pangkalan data kerajaan yang berkaitan. Kita tidak dapat menggunakan rekod 2019 kerana tempoh pengisytiharan cukai masih belum ditutup dan telah dilanjutkan disebabkan Covid-19,” katanya.

Bagi kes pemohon yang dikatakan telah meninggal dunia tetapi masih hidup, Sabin berkata ia merupakan kes terpencil dan data telah diambil daripada JPN.

“Individu berkenaan boleh membuat rayuan dengan LHDN untuk mendapat BPN namun beliau juga perlu ke JPN untuk membetulkan rekod tersebut,” katanya.

Kementerian Kewangan dalam laporan pelaksanaan Pakej Rangsangan Ekonomi Prihatin Rakyat (Prihatin) yang dikeluarkan hari ini berkata sehingga 10 Mei, sebanyak RM11 bilion termasuk tambahan RM1 bilion daripada peruntukan asal RM10 bilion telah diluluskan dan 10.6 juta rakyat merupakan penerima BPN.

Tempoh rayuan BPN juga dilanjutkan sehingga 31 Mei ini dan bagi permohonan yang tidak luluskan, pemohon boleh menghantar e-mel berserta dokumen berkenaan kepada rayuanbpn@hasil.gov.my atau hadir ke mana-mana kaunter LHDN di seluruh negara. – Bernama

See author's posts


Urus kerja dengan bijak

KUCHING: Kontraktor yang diarah menjalankan kerja menaik taraf dan membaik pulih dua jalan di sepanjang jalan pesisir di Sadong Jaya diarahkan untuk mengurus program kerja dengan bijak.

Menteri Muda Pembangunan Pelabuhan dan Infrastruktur Sarawak Datuk Julaihi Narawi menyatakan tidak berpuas hati dengan dengan kemajuan projek naik taraf jalan raya dari Kota Samarahan hingga Sadong Jaya (PA2).

“Saya banyak dapat aduan daripada orang awam, aduan daripada sosial media, wakil rakyat tempatan bahawa jalan ini dalam keadaan yang tidak selesa digunakan oleh pengguna jalan di kawasan ini.

“Frekuensi trafik adalah tinggi, jadi kontraktor yang dapat tender di kawasan ini mesti mempunyai kemampuan mengatur program kerja mereka dengan bijak

“Malah, saya hendak tekankan juga di sini bahawa laluan pesisir ini menuju ke Feri Batang Lupar, Pangkalan Sebuyau dan Triso dan seterusnya ini adalah satu-satunya laluan pesisir yang ada di sini,” katanya kepada media di Sadong Jaya semalam.

Beliau berkata, kerja-kerja membaik pulih dan menaik taraf projek itu dilihat tenat dan  meminta pihak kontraktor yang bertanggungjawab menyiapkan kerja-kerja yang ditetapkan dengan segera.

“Jalan ini kalau mengikut konsultant, pencapaian ialah 2.2 peratus berbanding dengan yang dijadualkan 41 peratus dan ini bermakna lewat 39 peratus.

“Boleh dikira agak tenat, jadi saya minta supaya kontraktor yang berstatus bumiputera ini mengambil tindakan segera menyiapkan kerja-kerja yang ditetapkan.

“Kita mahu supaya ‘catch up plan’ berkesan bukan sahaja untuk taklimat tapak tetapi dilaksanakan dengan berkesan mengikut apa yang dirancang,” tegasnya.

Beliau yang juga merupakan Ahli Dewan Undangan Negeri (ADUN) Sebuyau menegaskan bahawa pemilik syarikat perlu mengawasi projek setiap masa dan jangan hanya membiarkan projek kepada sub kontraktor.

“Jadi saya berharap kontraktor yang telah mendapat kontrak ini mengambil tindakan yang segera sebab jalan ini adalah jalan keluar menuju ke Jalan Pesisir.

“Selain itu, kita minta laporan setiap minggu kali ini, sebab 39 peratus adalah kelewatan yang agak tinggi, kita minta laporan mingguan untuk dihantar kepada Unit Jalan Pesisir dan Jalan Utama mulai semalam.

See author's posts


Sarawak catat dua lagi kematian

KUCHING : Sarawak semalam mencatatkan dua kes kematian Covid-19 menjadikan
jumlah kematian sebanyak 12 kes di negeri ini.

Menteri Pelancongan, Kebudayaan dan Kesenian Datuk Abdul Karim Rahman
Hamzah berkata  mangsa kematian kesebelas
merupakan seorang lelaki berumur 72 tahun dari Taman Sebah Height dan telah
dikesan positif Covid-19 pada 28 Mac yang lalu.

“Beliau dilaporkan telah dimasukkan ke wad Hospital Umum Sarawak (HUS) dan
meninggal dunia pada 4 April, Sabtu jam 1.37 petang.

“Mangsa kematian keduabelas pula, juga merupakan seorang lelaki, berumur 53
tahun dari Batu Kawa yang mana mangsa telah mendapat rawatan di HUS pada 31 Mac
dan disahkan positif Covid-19 pada 2 April,” katanya.

Beliau berkata demikian kepada pemberita dalam satu sidang media
Jawatankuasa Pengurusan Bencana Negeri (JPBN) Sarawak yang diadakan di Wisma
Bapa Malaysia semalam.

Menurut Karim yang mewakili Timbalan Ketua Menteri Datuk Amar Douglas Uggah
Embas, mangsa keduabelas ini telah meninggal dunia semalam pada jam 12.39 pagi.

Setakat ini, katanya, belum dipastikan samaada kedua-dua kes mempunyai
kontak dengan kes-kes lain yang telah disahkan positif Covid-19.

Sementara itu, beliau memberitahu bahawa terdapat 10 kes baharu positif
Covid-19 yang dicatatkan semalam menjadikan jumlah bilangan kes di Sarawak
adalah sebanyak 264 kes sejak kes positif pertama dilaporkan pada 13 Mac 2020.

“Daripada 10 kes tersebut, sembilan kes dirawat di HUS dan satu kes dirawat
di Hospital Sibu.

“Manakala, sebanyak 50 kes baharu Orang Yang Disyaki (PUI) dilaporkan
semalam menjadikan jumlah keseluruhan sebanyak 1,629 kes,” tambahnya.

Daripada jumlah itu, 1,304 kes adalah negatif dan 61 kes PUI masih lagi
menunggu keputusan makmal, jelas Karim.

Kata beliau, berdasarkan statistik PUI mengikut daerah, Kuching mencatatkan
jumlah tertinggi dengan 17 kes.

Ini diikuti dengan Miri (lapan kes), Samarahan (lima), masing-masing empat
di Betong dan Kapit, tiga di Simunjan dan Saratok, dua di Bau dan masing-masing
satu kes di Serian, Sri Aman, Sibu dan Song, katanya.

Beliau memberitahu, secara keseluruhan kadar jangkitan baharu di Sarawak
menunjukkan tren yang belum stabil dengan bilangan kes positif yang turun dan
naik setiap hari.

See author's posts


Lebih 100,000 hadir Rumah Terbuka di Seri Perdana

MERIAH … Orang ramai hadir bagi memeriahkan Majlis Rumah Terbuka Hari Raya Aidilfitri Perdana Menteri dan Anggota Jemaah Menteri tahun 2022 di Kompleks Seri Perdana semalam. Majlis dengan tema ‘Raya Keluarga Malaysia, Syawal Dirai, Nikmat Disyukuri’ itu merupakan rumah terbuka pertama dihoskan Ismail Sabri selepas dilantik sebagai Perdana Menteri pada 20 Ogos 2021, serta barisan Kabinet beliau. •Foto BERNAMA

PUTRAJAYA: Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Seri Perdana di sini mencatatkan sambutan luar biasa apabila lebih 100,000 pengunjung direkodkan telah hadir setakat 4.00 petang semalam.

Berikutan sambutan luar biasa itu, Pejabat Perdana Menteri memaklumkan Perdana Menteri Datuk Seri Ismail Sabri mengambil keputusan melanjutkan majlis itu sehingga selesai meskipun ia sepatutnya berakhir 4.00 petang semalam.

“YAB PM (Ismail Sabri) tidak sampai hati melihat Keluarga Malaysia beratur panjang menunggu giliran,” menurut Pejabat Perdana Menteri.

Selain itu, majlis yang yang menurut jemputan bermula 10.00 pagi itu telah diawalkan pada 9.30 pagi berikutan sambutan dan kehadiran yang luar biasa.

Setakat pukul 4 petang, tetamu dan pengunjung masih lagi beratur menunggu giliran ke tapak majlis rumah terbuka itu di Laman Sari bagi menghadiri rumah terbuka serta bertemu Perdana Menteri yang masih lagi bertenaga menyantuni pengunjung yang datang tidak putus-putus.

Majlis dengan tema “Raya Keluarga Malaysia, Syawal Dirai, Nikmat Disyukuri” itu merupakan rumah terbuka pertama dihoskan Ismail Sabri selepas dilantik sebagai Perdana Menteri pada 20 Ogos 2021, serta barisan Kabinet beliau.

Menurut anggaran awal, dijangka lebih 70,000 pengunjung dan tetamu menghadiri majlis rumah terbuka itu.

Akibat pandemik COVID-19, rumah terbuka tahunan itu tidak dapat diadakan selama dua tahun. Kali terakhir ia diadakan adalah pada 5 Jun 2019 di Seri Perdana dan dihoskan Perdana Menteri ketika itu, Tun Dr Mahathir Mohamad dan barisan Kabinet beliau. – Bernama

See author's posts


Seminggu tiada kes positif Covid-19

ZARINA ABDULLAH

KUCHING: Sarawak tidak merekodkan sebarang kes positif Covid-19 baharu semalam menyaksikan negeri ini merekodkan tujuh hari berturut-turut tiada kes baharu positif Covid-19.

Timbalan Ketua Menteri, Datuk Amar Douglas Uggah Embas berkata ini menjadikan keseluruhan kes positif Covid-19 di Sarawak setakat semalam kekal 552 kes.

“Dimaklumkan juga bahawa satu kes baharu yang telah sembuh dan discaj dari hospital dilaporkan semalam dengan kes tersebut dari Hospital Umum Sarawak (HUS).

“Setakat hari ini, jumlah keseluruhan kes postif Covid-19 yang telah sembuh dan discaj adalah seramai 520 orang atau 94.20 peratus,” katanya yang juga Pengerusi Jawatankuasa Pengurusan Bencana Negeri Sarawak (JPBNS) pada sidang media harian perkembangan Covid-19 Sarawak di Bangunan Dewan Undangan Negeri (DUN) Lama, di sini, semalam.

Menurutnya, seramai 14 orang yang disyaki (PUI) baharu dilaporkan dan enam kes masih menunggu ujian makmal.

“Mengenai perkembangan keputusan Aktiviti Pengesanan Secara Aktif (ACD) di Belawai, Tanjung Manis, ia menunjukkan semua 339 sampel yang telah diambil adalah negatif.

“Manakala, sehingga hari ini sejumlah 45,710 Home Surveillance Order telah dikeluarkan dan sebanyak 35,640 telah tamat menjalani kuarantin rumah dengan seramai 10,070 Home Surveillance yang masih aktif,” jelasnya.

See author's posts


Thailand buka semula pintu untuk pelabur

BANGKOK: Kerajaan Thailand merancang membuka semula pintunya lebih luas untuk potensi pelabur, yang akan datang atas urusan perniagaan dan melakukan kunjungan jangka pendek, setelah membenarkan warganegara asing dengan permit kerja dan beberapa kumpulan pelancong memasuki negara ini dengan langkah-langkah kawalan penyakit yang ketat.

Jurucakap kerajaan, Anucha Burapachaisri berkata,Pusat Pentadbiran Situasi Covid-19 (CCSA) meluluskan visa untuk 11,000 peniaga dan warga asing dengan kebenaran bekerja, lapor agensi berita Thailand (TNA).

Mereka bersetuju untuk memasuki alternatif kuarantin negeri selama 14 hari.

Bermula 1 Oktober, Visa Khas Pelancong (STV) ditawarkan kepada pelancong dari negara yang tidak berisiko dan berisiko rendah.

Mereka diminta melakukan kuarantin 14 hari semasa ketibaan.

Jurucakap itu berkata,kerajaan kini menyasarkan membuka semula untuk pelabur yang akan berkunjung bagi merundingkan urusan perniagaan kerana kumpulan ini berpotensi tinggi membantu merangsang ekonomi.

Oleh kerana mereka mungkin akan datang untuk lawatan jangka pendek, langkah khas diperlukan untuk kumpulan pelancong ini.

Agensi yang berkaitan sedang menyusun rancangan tersebut dan akan mengusulkan langkah-langkah tersebut kepada jawatankuasa ad hoc yang ditugaskan untuk mempertimbangkan kelonggaran sekatan pergerakan dan dipengerusikan oleh setiausaha agung Majlis Keselamatan Nasional, katanya.

Isu berkenaan akan dibawa kepada Perdana Menteri. Pada mulanya, mereka mesti melakukan perjalanan dengan hasil ujian Covid, yang dilakukan dalam 72 jam sebelum memasuki Thailand dan mereka diharuskan memiliki perlindungan insurans kesihatan Covid-19 bernilai sekurang-kurangnya AS$100,000, tambahnya.– Bernama

See author's posts


Sarawak teroka bahan api penerbangan

KENANGAN … Datuk Patinggi Tan Sri Abang Johari Tun Openg (depan, lima kanan) mengetuai delegasi Sarawak ke Sidang Kemuncak dan Pameran Hidrogen Dunia 2022 di Rotterdam, Belanda itu bermula dari 9 hingga 11 Mei ini. Turut kelihatan, Datuk Amar Douglas Uggah Embas (depan, empat kanan).

ROTTERDAM (BELANDA): Kerajaan Sarawak sedang meneroka Bahan Api Penerbangan Lestari (SAF) bagi mempercepatkan lagi agenda tenaga hijau di negeri ini.

Premier Sarawak Datuk Patinggi Tan Sri Abang Johari Tun Openg berkata, ia untuk menghasilkan bahan api jet secara mampan yang akan menyumbang kepada pengurangan pelepasan karbon merentasi kitaran hayatnya melebihi 80 peratus walaupun pelepasan yang dicipta dalam pengeluaran SAF diambil kira, berbanding dengan bahan api fosil.

“Bahan api penerbangan alternatif seperti SAF boleh menjadi kunci kepada perjalanan udara yang mampan, menyumbang besar kepada strategi pengurangan pelepasan industri dan matlamat pelepasan sifar bersih,” katanya.

Beliau berkata demikian dalam ucapannya bertemakan “Mempercepatkan Ekonomi Hidrogen Global: Cara Sarawak” pada Sidang Kemuncak dan Pameran Hidrogen Dunia 2022 di Rotterdam, Belanda, semalam.

Mengulas lanjut, Abang Johari berkata melalui agensi pembangunan dan pelaburan, Perbadanan Kemajuan Ekonomi Sarawak (SEDC) Sarawak telah bekerjasama dengan Pusat Inovasi Aeroangkasa Malaysia (AMIC) dalam pembangunan biofuel, hidrogen hijau dan sel bahan api untuk penerbangan.

“Saya membayangkan bahawa tidak lama lagi sel bahan api hidrogen boleh mengisi semula helikopter berkuasa hidrogen.

“Oleh itu, kita ingin bekerjasama dengan industri penerbangan, termasuk industri marin, untuk mempercepatkan usaha dan meningkatkan pembangunan SAF seperti biofuel, E-methanol, dan potensi sel bahan api hidrogen,” ujarnya.

Ujarnya, ini adalah masa yang tepat untuk memanfaatkan potensi besar hidrogen untuk memainkan peranan penting dalam masa depan tenaga yang bersih, selamat dan mampu milik.

“Berbalik kepada persoalan ‘Di mana terletaknya keseimbangan antara melindungi alam sekitar dan mengembangkan ekonomi’, saya boleh dengan selamat mengatakan bahawa sebenarnya, tidak ada pilihan sebenar tetapi hanya tindakan sebenar.

“Saya percaya bahawa jika kita semua berusaha untuk mempercepatkan pasaran hidrogen dengan cara yang diselaraskan, ia boleh membantu untuk merangsang pelaburan dalam kemudahan dan infrastruktur bersepadu yang akan mengurangkan kos dan membolehkan perkongsian pengetahuan dan amalan terbaik,” tambahnya.

Justeru itu, Abang Johari berharap perdagangan global bagi komoditi kongsi akan mendapat manfaat daripada piawaian antarabangsa biasa yang akhirnya akan merangsang permintaan komersial untuk hidrogen.

“Saya mengalu-alukan kerjasama untuk menyumbang lebih jauh kepada badan pengetahuan tempatan dan global berkenaan teknologi hidrogen dan aplikasinya, terutamanya dalam persekitaran tropika untuk mempercepatkan pertumbuhan hidrogen bersih yang serba boleh untuk dunia,” katanya.

Sebelum ini, Pejabat Premier Sarawak dalam kenyataannya berkata, Abang Johari akan disertai kira-kira 3,500 pemimpin dan pemain industri dari seluruh dunia dalam penerokaan teknologi hidrogen, aplikasi dan penyelesaian terkini untuk merevolusikan industri tersebut.

Delegasi akan terbang ke Oslo, Norway untuk mendapatkan maklumat berhubung tadbir urus dan kekayaan kerajaan negara Norway yang telah ditunjukkan oleh Perdana Menterinya sebagai negara model.

Antara yang mengiringi Premier Sarawak di persidangan itu adalah Timbalan Premier Sarawak Datuk Amar Douglas Uggah Embas, Setiausaha Kerajaan Negeri Datuk Amar Jaul Samion, Timbalan Menteri Tenaga dan Kelestarian Alam Sekitar Dr Hazland Abang Hipni, Setiausaha Kewangan Negeri Dato Sri Dr Wan Lizozman Wan Omar.

Turut sama Pengarah Unit Perancang Ekonomi Datu Dr Muhammad Abdullah Zaidel, Pengerusi Pembangunan Ekonomi Sarawak (SEDC) Tan Sri Datuk Amar Abdul Aziz Hussain, Pengerusi Sarawak Energy Berhad (SEB) Datuk Amar Hamed Sepawi dan Ketua Pegawai Eksekutif SEB Datu Sharbini Suhaili.

See author's posts


Pakan akan jadi new township

KERAJAAN Gabungan Parti Sarawak (GPS) berjaya membuktikan bahawa segala janji bukan hanya ‘omong kosong’, malah parti itu terus memberikan komitmen penuh untuk pembangunan dan kebajikan rakyat di Sarawak.

Contoh terbaik yang jelas disaksikan rakyat ialah dengan pelbagai bentuk projek pembangunan dilaksanakan oleh Kerajaan Sarawak demi untuk memberikan manfaat kepada rakyat di setiap pelusuk negeri ini termasuk di kawasan bandar dan luar bandar.

Begitu juga di kawasan Dewan Undangan Negeri (DUN) Pakan yang merupakan salah satu DUN terletak di Parlimen Julau, kini semakin pesat membangun.

Fenomena kerancakan proses pembangunan tersebut hasil daripada usaha kuat wakil rakyat GPS iaitu Ahli Dewan Undangan Negeri (ADUN) Pakan, Tan Sri William Mawan Ikom yang kerap turun padang sejak menjadi wakil rakyat di kawasan itu.

Ini ketara dengan adanya proses pembangunan yang sedang berlaku di DUN Pakan pada masa sekarang seperti pembinaan jalan raya, naik taraf kemudahan sukan, pendidikan, elektrik dan sebagainya.

Antaranya ialah projek Jalan Pakan-Ulu Kota Pakan (Fasa 2) bertaraf R3 Standard sepanjang 15.4 kilometer telah siap sepenuhnya pada 3 Disember 2019 dan sudah dibuka kepada orang awam.

Projek bernilai tinggi itu dengan peruntukan RM122.5 juta, membuka akses kepada lebih banyak peluang sosioekonomi bagi penduduk, terutama yang giat menjalankan aktitviti pertanian dan industri asas tani sebagai sumber pendapatan utama.

Antara skop lain projek ini termasukl jalan menuju ke Sekolah Kebangsaan (SK) Sembawang dan SK Nanga Dayu serta empat buah jambatan konkrit iaitu di Sungai Seguk, Sungai Litok, Sungai Dayu dan Sungai Kara.

Dengan adanya akses perhubungan darat di kawasan tersebut, ia telah membolehkan golongan petani dan pekebun kecil meningkatkan hasil jualan mereka dan seterusnya menikmati taraf hidup yang lebih baik.

Selain itu, pembangunan infrastruktur ini akan mendorong pembukaan lebih banyak kawasan untuk meransang aktiviti perdagangan perkembangan sektor-sektor lain di kawasan sekitarnya dan sekali gus merancakkan sosioekonomi penduduk setempat.

Ketua Menteri Sarawak Datuk Patinggi Abang Johari Tun Openg berkata, Daerah Pakan akan dibangunkan menjadi bandar baru moden yang lengkap dengan kawasan perumahan, pusat komersil serta tempat riadah.

“Saya akan masukkan dalam pelan induk untuk membangunkan pekan Pakan. Pakan kita susun semula, pekan kita luaskan termasuk kedai-kedai dan kita buat dalam lingkungan 10 kilometer.

“Kita bangunkan bandar baru Pakan termasuk kawasan perumahan, kedai dan tempat riadah. Pakan akan jadi new township,” ujarnya.

Menurutnya, Kerajaan Sarawak juga bersetuju meneruskan fasa ketiga pembinaan Jalan Pakan-Ulu Kota Pakan bagi memastikan Pakan terus pesat membangun dengan dilengkapi kemudahan elektrik dan air.

“Penyambungan jalan tersebut perlu bagi meningkatkan potensi besar Pakan dalam sektor pertanian untuk dibangunkan menjadi kawasan ‘food basket’,” ujarnya lagi.

See author's posts


Galak pelajar berkomunikasi

ROBAN: Pendedahan kepada pelajar agar lebih berani berkomunikasi dengan orang awam amat penting kerana mereka memerlukan keyakinan dan penumpuan dalam mengaplikasikan tindakan spontan menjawab pertanyaan.

Ahli Dewan Undangan Negeri (ADUN) Kabong, Mohd Chee Kadir berkata, setiap guru harus melihat potensi pelajar masing-masing yang boleh digilap agar mereka tidak gentar apabila berhadapan dengan sesiapa sahaja dalam masyarakat dan memberi semangat kepada mereka terus mencapai kecemerlangan dalam pelajaran.

Menurut beliau, sifat malu yang masih menebal dalam kalangan murid sekolah di luar bandar menyebabkan mereka ketinggalan dalam usaha membentuk personaliti diri dan ini harus dikikis.

“Peranan guru adalah untuk mengubah persepsi diri pelajar dan dedahkan pelajar dengan menggalakkan mereka untuk berkomunikasi dan menyertai aktiviti yang mencambah pemikiran untuk berhubung dengan masyarakat.

“Ajarkan mereka dengan sikap kepimpinan, matang, berkeyakinan dan berketerampilan,” katanya pada Program Lawatan Ke Sekolah dan Penyampaian Baucar Pakaian Seragam Sekolah Yayasan Sarawak di Sekolah Kebangsaan (SK) Ulu Roban, baru-baru ini.

Chee Kadir berkata, guru tidak harus menimbulkan faktor atau situasi negatif dalam penyampaian ketika memberikan pendedahan kepada murid.

“Ciptakan suasana yang ceria dan berikan motivasi yang boleh membina minat untuk murid berkomunikasi secara berpasukan bagi mencipta personaliti diri.

“Pada masa sama, tarik minat pelajar untuk mengubah minda mereka bahawa setiap mata pelajaran yang dipelajari adalah penting,” ujarnya.

Beliau berkata guru harus peka dengan situasi semasa berkaitan perkembangan pendidikan dan harus menekankan daya saing pelajar untuk membentuk kecemerlangan.

“Semaikan budaya berfikir, kreatif dan inovatif dalam diri pelajar. Pada masa sama pupuk semangat dengan merangsang aktiviti budaya bahasa bermula dari kalangan guru dan staf.

Sementara itu, Chee Kadir dalam lawatannya turut memuji persiapan SK Ulu Roban dalam memulakan sesi persekolahan pasca Perintah Kawalan Pergerakan (PKP) berikutan pandemik Covid-19.

“Tahniah dan syabas atas usaha pihak sekolah dalam persediaan menguruskan sekolah dan kelancaran aktiviti pembukaan sekolah dalam norma baharu.

“Saya melihat ini sebagai usaha gigih guru dan kakitangan yang bekerjasama membantu menyediakan keperluan sehingga tiada masalah untuk meneruskan sesi persekolahan,” ujarnya.

Dalam pada itu, Chee Kadir turut menyampaikan peruntukan berjumlah RM7,000 kepada SK Ulu Roban.

Oleh Adi Safarman

See author's posts


Rakyat perlu sokong pelanjutan PKP

MARUDI: Rakyat di kawasan Baram perlu memberi sokongan keputusan
kerajaan untuk melanjutkan Perintah Kawalan Pergerakan (PKP) Tahap Tiga hingga
28 April ini.

Ahli Dewan Undangan Negeri (ADUN) Telang Usan, Dennis
Ngau menggesa penduduk  yang  menetap  di Ulu Baram mahupun di bandar harus mematuhi arahan
itu supaya Baram /Marudi dikekalkan sebagai Zon Hijau.

Katanya, arahan kerajaan perlu kita patuhi untuk tidak bergerak
ke mana-mana dan duduk di rumah sebagai langkah untuk memutuskan rantaian wabak
Covid-19.

Rakyat harus faham arahan kerajaan dan menerima keputusan
pelanjutan PKP demi keselamatan rakyat dan negara.

Dalam pada itu, Dennis menegaskan bahawa kerajaan bertanggungjawab
atas kebajikan rakyat sepanjang tempoh PKP dilaksanakan.

Beliau melahirakan perasaan gembira kerana penduduk Ulu Baram
menerima baik keputusan kerajaan  untuk melanjutkan
PKP dengan hati terbuka.

Tegasnya, rata-rata penduduk Ulu Baram menerima keputusan
itu bagi memastikan rakyat di kawasan ini bersih dan bebas daripada dijangkiti wabak
berbahaya itu.

“Saya berharap pihak berkuasa tempatan mahupun kerajaan meneruskan
kawalan ketat sepanjang PKP ini sama ada dalam dan luar kawasan Baram,” jelas Dennis.

Ujarnya, beliau gembira melihat kebanyakkan penduduk rumah
panjang di kawasannya mengambil langkah berjaga-jaga dan serius dengan pelaksanaan
PKP malah tidak berani bergerak keluar rumah dan ke bandar sepanjang PKP
dilaksanakan.

Sehubunga itu, Dennis teruja dengan notis yang dipaparkan
oleh Jawatankuasa Kemajuan dan Keselamatan Kampung (JKKK) di setiap persimpangan
ke rumah panjang tidak membenarkan orang luar atau orang asing masuk ke kampung
mereka tanpa kebenaran.

Mereka turut mendapatkan khidmat anggota Jabatan
Sukarelawan Malaysia (RELA) berkawal di persimpangan rumah panjang sebagai langkah
berjaga-jaga supaya orang asing tidak masuk ke kawasan kampung.

Sekiranya ingkar dengan arahan itu, penceroboh boleh dikenakan
hukuman denda RM1,000 hingga RM3,000.

“Ini menunjukkan bahawa penduduk luar bandar serius dengan
PKP supaya jangkitan Covid -19 tidak menular ke kawasan pedalaman,”katanya ketika
menyampaikan penerangan kepada penduduk Ba Pakan Sg. Akah Ulu Baram dalam lawatan
beliau ke kampung berkenaan baru-baru ini.

Jelasnya, beliau memberi penerangan kepada penduduk kampung
luar bandar memandangkan kawasan tersebut tiada talian komunikasi , radio atau televisyen
untuk mereka mengikuti perkembangan semasa berhubung Covid-19.

See author's posts


Remaja nyaris maut

ADUM LIU

BATU NIAH : Seorang remaja nyaris maut apabila motosikalnya gagal dikawal dalam satu kemalangan jalan raya di sini semalam.

Kejadian yang berlaku sekitar 5.00 petang semalam, remaja dikatakan dari arah Pekan Batu Niah menuju Simpang Niah gagal mengawal motosikalnya sehingga merempuh sebuah kereta yang menuju ke pekan.

Dalam kejadian itu, remaja berkenaan berjaya terjun dari motosikal yang dinaikinya dan mengalami kecederaan ringan.

Manakala, pemandu kereta merupakan seorang lelaki warga emas tidak mengalami kecederaan pada kejadian itu.

Akibat rempuhan yang kuat itu telah menyebabkan bahagian depan tayar motosikal terputus dua.

Kejadian itu masih dalam siasatan polis Batu Niat.

See author's posts


Angka kematian seluruh dunia lebih 512,000

AMERIKA SYARIKAT: Angka kematian akibat Covid-19 di seluruh dunia terus meningkat dalam tempoh 24 jam lalu.Menurut statistik Johns Hopkins University, jumlah kumulatif kematian di peringkat global kini sebanyak 512,331 kes.Amerika Syarikat kekal merekodkan jumlah kematian tertinggi dengan 127,000 kes.Brazil dan United Kingdom berada di kedudukan kedua dan ketiga dengan masing-masing merekodkan 59,000 dan 43,000 kes korban.Kes kematian di Itali akibat virus berkenaan pula melebihi 34,000 kes.Dalam pada itu, Perancis dan Sepanyol masing-masing mencatatkan 29,000 dan 28,000 kes maut.Mexico merekodkan 27,000 kematian.-AFP

See author's posts


Eksport getah meningkat 17.6 peratus

KUALA LUMPUR: Eksport getah asli Malaysia meningkat 17.6 peratus pada Julai 2020 kepada 45,386 tan berbanding 38,587 tan pada Jun 2020, demikian menurut Jabatan Perangkaan Malaysia (DOSM).

Destinasi utama eksport getah asli adalah China iaitu 58.9 peratus daripada jumlah eksport pada Julai 2020 diikuti Jerman (6.0 peratus), Finland (5.1 peratus), Iran (3.9 peratus) dan Taiwan (3.0 peratus).

Sarung tangan getah merupakan item eksport utama dengan nilai eksport meningkat sebanyak 14.0 peratus daripada RM2.78 billion pada Jun 2020 kepada RM3.17 billion pada Julai 2020, kata ketua perangkawan Datuk Seri Dr. Mohd Uzir Mahidin dalam satu kenyataan semalam.

Beliau berkata, stok getah asli turut mencatatkan penurunan pada Julai 2020 sebanyak 7.4 peratus kepada 235,119 tan metrik berbanding 253,994 tan metrik pada Jun 2020.

Pengeluaran getah asli Malaysia meningkat 24.7 peratus pada Julai 2020 kepada 41,801 tan metrik berbanding 33,531 tan metrik bulan sebelumnya manakala perbandingan antara tahun ke tahun pula menunjukkan penurunan sebanyak 30.4 peratus daripdaa bulan yang sama tahun sebelumnya.

“Harga purata bagi Lateks Pekat merekodkan penurunan kepada 467.20 sen sekilogram berbanding Jun 2020 (479.90 sen sekilogram). Sebaliknya, Getah Mutu Malaysia 20 menambah kepada 497.86 sen sekg daripada 484.33 sen sekg bagi tempoh yang sama,” kata beliau.

Jabatan Perangkaan Malaysia turut melaporkan bahawa penggunaan getah asli di peringkat domestik pada Julai 2020 ialah 46,844 tan metrik, meningkat 5.8 peratus berbanding bulan sebelumnya.

Industri pembuatan sarung tangan getah merupakan industri utama dengan penggunaan sebanyak 36,024 tan metrik atau 76.9 peratus daripada jumlah keseluruhan penggunaan domestik, katanya.-Bernama

See author's posts


Gelaran Premier boleh diguna pakai setelah diwartakan

Dato Seri Karim Abdul Rahman Hamzah

KUCHING: Penggunaan istilah ‘Premier’ bagi merujuk jawatan Ketua Menteri boleh digunakan setelah ia diwartakan secara rasmi oleh Dewan Undangan Negeri (DUN) kelak.

Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah berkata, dari segi perundangan ia sepatutnya digunakan setelah digazetkan berdasarkan keputusan yang dicapai oleh DUN.

“Berdasarkan apa-apa yang telah dipersetujui dan dirumuskan dalam DUN, akan ada proses seterusnya setelah ia diluluskan dalam situasi mana ia perlu dibawa kepada Yang Dipertua Negeri, Tun Pehin Sri Abdul Taib Mahmud, sebelum digazetkan.

“Selepas digazetkan (diwartakan) baharulah istilah itu secara rasmi diguna pakai dan satu tarikh akan ditetapkan oleh Kerajaan Negeri untuk memaklumkan berhubung perkara itu,” katanya ketika ditemui media di bangunan DUN Sarawak di sini, semalam.

Beliau berkata demikian bagi mengulas isu mengenai penggunaan istilah ‘Premier’ setelah Rang Undang-Undang (RUU) Perlembagaan Negeri (Pindaan) 2022 berhubung penggunaan istilah ‘Premier’ bagi mengantikan terma Ketua Menteri diluluskan pada persidangan DUN Selasa lalu.

Bagaimanapun tambah ADUN Asajaya itu lagi, secara peribadi beliau berpendapat bahawa istilah ‘Premier’ boleh digunakan serta merta susulan RUU telah diluluskan baru-baru ini.

“Bagi saya, jika orang ramai mahu menggelar pemimpin Sarawak dengan panggilan tersebut pun, sudah boleh kerana terdapat ramai rakyat, terutama pengguna media sosial telah menggunakan istilah tersebut,” katanya.

Mengulas mengenai tempoh masa yang diambil untuk mewartakan istilah ‘Premier’ dalam perundangan, Abdul Karim berkata ia mungkin mengambil masa antara seminggu mahupun berbulan.

Jelasnya, kebiasaannya pewartaan sesuatu perkara dalam perundangan tidak mempunyai tempoh masa yang spesifik, malah kadangkala boleh diwartakan dalam masa sehari sahaja.

“Jika kerajaan mahu ia diwartakan dalam masa terdekat, maka ia akan diwartakan terus. Lebih baik ia dipercepatkan, kalau ditunggu berbulan-bulan akan menimbulkan pelbagai spekulasi dalam kalangan masyarakat,” katanya.

See author's posts


Tarikh baharu undian di Parlimen Baram Isnin ini

MARUDI : Suruhanjaya Pilihan Raya (SPR) menetapkan Isnin ini, 21 November 2022  sebagai tarikh pengundian baharu bagi 11 pusat pengundian Pilihan Raya Umum ke-15 (PRU-15) bagi kawasan Parlimen P.220 Baram.

Pegawai Pengurus bagi Parlimen Baram, Belayong anak Pok dalam kenyataannya sebentar tadi berkata pasukan yang terlibat akan dihantar semula ke pusat pengundian pada jam 10.00 pagi esok dan ini juga bergantung kepada kedaan cuaca.

Katanya, 11 pasukan petugas SPR itu tidak dapat ke lokasi hari ini atas faktor cuaca berkabus tebal hingga memaksa helikopter yang mereka berpatah balik.

“Keputusan keseluruhan PRU-15  bagi kawasan Parlimen Baram akan diumumkan sebaik semua peti undi dikembalikan pada hari yang sama iaitu Isnin ini,” katanya.

Kawasan pengundian yang terlibat ialah SK Lio Mato ( 2 saluran), SK Long Jekitan ( 1 Saluran), SK Long Luteng ( 1 Saluran), SK Long Moh ( 2 Saluran), SK Long Sait, Long Semiang, Long Banga, Lepo Gah ( 2 saluran) dan SK Long Tungan ( 3 Saluran).

Pengundian di kawasan terbabit sepatutnya diadakan hari ini tetapi digantung oleh SPR kerana keadaan cuaca tidak mengizinkan.

Oleh JIKU JUGUONG

See author's posts


Kuching City peroleh kemenangan sulung

IMPIAN untuk pasukan Perak FC mencatat kemenangan di gelanggang sendiri tidak kesampaian apabila tumpas 0-1 kepada Kuching City FC dalam saingan TM Piala Malaysia kumpulan B di Stadium Perak, Ipoh malam kelmarin.

Ini adalah kemenangan sulung skuad kendalian Irfan Bakti Abu Salim, manakala Perak FC pula merupakan kekalahan ketiga berturut-turut yang kecundang dua kali kepada Terengganu FC.

Begitupun perlawanan ini sudah tidak mempunyai sebarang makna buat kedua-dua pasukan yang sudah tersingkir daripada saingan suku akhir.

Hanya kemenangan itu pasti memberi kepuasaan kepada Kuching City FC kerana memintas Perak FC dalam kumpulan.

Dalam perlawanan tersebut, Mohammad Rafiq Shah muncul wira pasukan The Cats melalui jaringan tunggalnya pada minit ke-71.

Raffiq membuat tindakan susulan untuk menolak masuk ke dalam gawang melepasi Mohd Farhan Majid yang terdahulu berjaya menghalang percubaan lawan.

Ketua jurulatih Perak, Shahril Nizam dalam sidang media selepas perlawanan berkata pemain mudanya telah bermain dengan baik, namun mendapati diri mereka sukar untuk menembusi barisan pertahanan Kuching City yang kebal.

Shahril juga menyatakan bahawa pengalaman pemain Kuching City memberi pasukan tersebut kelebihan dan ianya jelas kelihatan pada malam tersebut.

“Pemain-pemain muda saya rasa bermain agak baik tetapi kita tidak dapat diterjemahkan dengan kemenangan pada malam ini.

“Kita ada peluang pada babak pertama dan cuba untuk menembusi pertahanan Kuching City namun barisan pertahanan Kuching City amat kebal.

“Pengalaman membezakan kita, dan saya harap pemain saya akan mengambil iktibar dari pengalaman ini,” kata Shahril selepas perlawanan.

Oleh ADI SAFARMAN

See author's posts


ATM KOMITED LAKSANA PKP

BAU: Angkatan Tentera Malaysia (ATM) terus komited dalam menguatkuasakan pelaksanaan Perintah Kawalan Pergerakan (PKP) dan menjalinkan kerjasama erat dengan pasukan Polis Diraja Malaysia (PDRM) dalam OP Penawar di seluruh Sarawak. Menurut Panglima 1 Divisyen, Mejar Jeneral Dato’ Dzulkafli Mustaffa, operasi ini telah bermula 22 Mac tahun lalu. “Seramai 131 anggota Tentera Darat dari pasukan di bawah naungan 1 Divisyen diaturgerak di 16 lokasi seluruh Sarawak (tiga di Kuching, lapan di Sibu, tiga di Miri dan dua di Bintulu) telah ditugaskan untuk operasi sekatan jalan raya (SJR). “Seramai 102 anggota lagi diatur gerak bersama PDRM bagi melaksanakan rondaan berkenderaan (MPV) di 17 lokasi,” jelasnya ketika membuat tinjauan di SJR Suba Buan, Bau semalam. Tambah beliau, seramai 67 anggota terlibat sebagai Tim Pemantauan Pematuhan di 11 lokasi dan yang terbaru ATM juga membantu mengawal rumah panjang ketika pelaksanaan pengesanan kes aktif (ACD) oleh pihak KKM bermula 21 Januari yang lalu. “Seramai 111 anggota diatur gerak ke 19 rumah panjang di Seri Aman, Serian, Sebauh dan Bintulu dengan jumlah keseluruhan 411 anggota dan 10 pegawai sebagai Pegawai Perhubungan. “Penguatkuasaan PKP juga dilaksanakan di pos sempadan seperti di Pos Serikin, Tebedu, Balai Ringin, Lubuk Antu dan Teluk Melano bersama-sama pasukan PGA dan Jabatan Imigresen Malaysia,” katanya.

Oleh ASYRAF HALIM

See author's posts


10 juta topeng muka dibawa masuk dari China

PUTRAJAYA: Sebanyak 10 juta topeng muka daripada China akan dibawa masuk secara berfasa bagi menampung kekurangan bekalan dalam negara berikutan penularan jangkitan Covid-19.

Menteri Kanan (Kluster Infrastruktur) Datuk Seri Fadillah Yusof berkata, secara dasarnya persetujuan telah dicapai dengan kerajaan China dan urus kerja untuk membawa masuk bekalan sedang diurus Kementerian Pengangkutan dengan kerjasama syarikat penerbangan.

“Kami sedang
muktamadkan di bawah Kementerian Pengangkutan… akan bermula secepat
mungkin… urusan sudah dimuktamadkan, fasa
pertama, berapa banyak dan sebagainya,” katanya pada sidang media selepas
mempengerusikan mesyuarat Jawatankuasa Khas Menteri-menteri mengenai Perintah
Kawalan Pergerakan, di sini semalam.

Semalam, Menteri Perdagangan Dalam Negeri dan Hal Ehwal Pengguna Datuk Alexander Nanta Linggi mengumumkan harga siling topeng muka atau penutup mulut dan hidung dinaikkan daripada 80 sen kepada RM2 sekeping, selain membenarkan import barangan itu, susulan kekurangan bekalan di pasaran domestik.

Mengulas lanjut
Fadillah yang juga Menteri Kerja Raya berkata, sebaik tiba pengagihan penutup
mulut dan hidung dari China itu akan diurus Agensi Pengurusan Bencana Negara
(NADMA).

“Keutamaan agihan adalah kepada pasukan   barisan hadapan,   maknanya pihak-pihak yang menguruskan Covid-19, klinik, Kementerian Kesihatan di peringkat kebangsaan dan di peringkat negeri…(selain itu) polis, Imigresen dan tentera yang akan terlibat bersama pasukan barisan hadapan,” katanya.

Bekalan baharu itu
katanya, hanya akan dibuka kepada pasaran untuk dibeli orang ramai sekiranya
ada lebihan selepas diagihkan kepada pasukan barisan hadapan.

Untuk tujuan ini
beliau berkata, ia juga akan diurus NADMA dengan kerjasama Pharmaniaga.

Mengenai harga siling
baharu selepas bekalan baharu itu diperoleh, beliau berkata ia akan dibincang
jawatankuasa yang baharu dibentuk yang dianggotai Kementerian Kewangan,
Kementerian Perdagangan Dalam Negeri dan Hal Ehwal Pengguna serta Kementerian
Pengangkutan.

Sementara itu,
mengenai arahan mengehadkan operasi kedai sama ada yang menjual makanan atau
barangan keperluan di setiap negeri, Fadillah berkata mesyuarat Jawatankuasa
Menteri-menteri Mengenai Perintah Kawalan Pergerakan Jumaat lepas memutuskan
bahawa kuasa mengeluarkan arahan itu diberikan kepada kerajaan negeri.

Antara negeri yang
telah mengeluarkan arahan mereka sendiri setakat ini ialah Melaka yang
mengarahkan penutupan kedai makan termasuk pandu lalu, kedai runcit dan kedai
serbaneka 24 jam dari 7 petang hingga 7 pagi.

Selain itu, Pahang turut
mengarahkan penutupan kedai makan dan serbaneka 24 jam bermula 7 petang hingga
7 pagi di lima daerah negeri berkenaan. – BERNAMA

See author's posts


Melbourne wajibkan pemakaian penutup hidung, mulut

MELBOURNE: Di sebalik kebanyakan orang ramai kini mula memandang remeh terhadap pemakaian penutup hidung, mulut, pihak berkuasa Melbourne, Australia pula hari ini memaklumkan akan mewajibkan pemakaian peralatan itu di khalayak ramai dalam usaha mengawal penularan Covid-19.Ketua Menteri Victoria, Daniel Andrews berkata lebih lima juta orang di bandar kedua terbesar Australia itu dan kawasan kejiranan diwajibkan mengikut arahan tersebut bermula tengah malam Rabu.

Katanya, orang awam perlu pemakai penutup hidung, mulut sebaik sahaja keluar dari rumah masing-masing.Tambah beliau, bandana dan selendang juga diterima sebagai penutup muka sehingga negara itu dapat meningkatkan pembekalan pelitup muka.

Mana-mana individu yang gagal mematuhi arahan baharu itu akan berdepan denda sekurang-kurangnya AS$140 (RM597).Setakat ini,  bandar Victoria, Melbourne  merekodkan hampir 3,000 kes aktif Covid-19 selepas 363 lagi kes dikesan pada Ahad meskipun perintah berkurung dilaksanakan.-AFP

See author's posts


Sarawak eksport midin, ikan ke Singapura

Katanya, Kerajaan Sarawak memberikan perhatian khusus kepada sektor pertanian bagi kawasan Machan dengan memperkenalkan pelbagai cara moden dalam membantu golongan petani meningkatkan pendapatan mereka.

“Para petani di sini dekat dengan Lapangan Terbang Sibu memberikan peluang kepada mereka untuk mengeksport hasil pertanian ke Singapura.

“Begitu juga Jalan Kanowit-Song-Kapit yang akan mengubah Kanowit dan mengembangkan sektor pertanian di Machan ini.

“Pada musim buah-buahan seperti durian, dabai dan sebagainya, sudah pasti sektor pendapatan golongan ini akan bertambah berbanding sebelum ini dengan adanya hubungan jalan raya sehingga ke Ulu Mujong, Kapit,” ujarnya.

Ujarnya, beliau sudah meluluskan untuk membina sebuah pasar baharu di Kanowit bagi menambah pasar yang sedia ada.

“Baru tiga minggu lalu, saya sudah meluluskan pembinaan sebuah pasar baharu untuk Kanowit yang akan dilaksanakan melalui Majlis Daerah Kanowit (MDK).

“Ini kerana saya percaya bahawa pada musim buah-buahan, Kanowit akan menjadi tumpuan orang luar yang gemar makan buah-buahan atau hasil penanaman yang lain seperti durian dan dabai,” ujarya.

Pada majlis perasmian tersebut, Abang Johari turut meluluskan pembinaan Projek Jalan Ulu Machan dibawah Agensi Pembangunan Ulu Rajang (URDA) tanpa menyebut kosnya dan pembinaan Tebingan Pekan Machan sebanyak RM3 juta dibawah pelaksanaan MDK.

Turut hadir, Timbalan Ketua Menteri, Datuk Amar Douglas Uggah Embas, Menteri Menteri Perdagangan Dalam Negeri dan Hal Ehwal Pengguna Malaysia (KPDNHEP) Dato’ Sri Alexander Nanta Linggi, Timbalan Menteri Kesihatan II, Datuk Aaron Ago Dagang, Menteri Muda Pendidikan, Sains dan Penyelidikan Teknologi, Dr. Annuar Rapa’ee, Ahli Dewan Undangan Negeri (ADUN) Machan, Allan Siden Gramong dan Pengarah Jabatan Pertanian Sarawak, Dr. Alvin Chai.

• SAMBUNGAN DARI HALAMAN 1

See author's posts


Pekan Marudi ‘tenggelam’ semalam

MARUDI : Pekan Marudi dan beberapa kawasan kampung sekitar Marudi ditenggelami air semalam meskipun tidak berlaku hujan.

Tinjauan Utusan Sarawak mendapati kawasan pekan turut tidak terkecuali menerima limpahan air ekoran limpahan air dari bahagian Ulu Baram yang mulai surut.

Turut tidak terkecuali menerima limpahan air hingga menenggelamkan permukaan jalan di hadapan pasar raya yang menjadi tumpuan pelanggan.

Dalam pada pada itu Ketua Jabatan Bomba dan Penyelamat Malaysia Zon 6, Law Poh Kiong dalam kenyataannya, beberapa anggota bomba dari Skuad Alpha Balai Bomba dan Penyelamat Marudi sedang giat melakukan pemantauan di kawasan dan kampung yang terjejas banjir.

Jelasnya air semakin naik di beberapa kawasan perkampungan Melayu di tebingan Sungai Baram, seperti Kampung Narum di mana air sudah memasuki ruang bawah rumah dan di atas jakan raya namun masih dapat dilalui pelbagai kenderaan.

Empat rumah di kawasan Kampung Narum Hilir mencatat aras air sedalam dua hingga tiga kaki namun masih terkawal.

Kampung-Kampung lain yang terjejas banjir ialah Kampung Baru, Kampung Ridan dan Kampung Dagang.

Sementara Kampung Dato Zain Galau kenaikan air menjejaskan ruang tingkat rumah sekitar setengah kaki.

Oleh JIKU JUGUONG

See author's posts


Hayati makna sebenar hijrah

TAKLIMAT Fasilitator dan juga pengiring bagi Kursus Kembara Hijrah sedang mendengar taklimat daripada urussetia BPP MIS.

SAMBUTAN Maal Hijrah adalah tanda memperingati peristiwa penghijrahan Nabi Muhammad SAW dan para sahabat berhijrah dari Makkah ke Madinah.

Penghijrahan tersebut membawa kepada peristiwa penyatuan kaum Muhajirin dan Ansar.

Pengarah Biro Perkhidmatan Pendidikan Majlis Islam Sarawak (BPP MIS), Datu Dr. Julaihi Bujang berkata, BPP MIS telah merangka satu program bagi belia Islam untuk menghayati makna hijrah Rasullah SAW.

“Apabila mereka menghayatinya lalu perkara tersebut secara sendirinya akan diaplikasikan dan digunakan dalam kehidupan harian,” katanya kepada Utusan Sarawak.

Beliau berkata demikian selepas merasmikan penutupan Kursus Induksi Kembara Hijrah yang diadakan di Hotel Waterfront bersempena Sambutan Maal Hijrah Peringkat Negeri Sarawak 2022, di sini, semalam.

Sementara itu beliau berharap kembara ini mampu mengeratkan hubungan antara belia dan para kariah masjid supaya masjid boleh menjadi pusat tumpuan bagi komuniti Islam melakukan aktiviti kemasyarakatan.

“Saya berharap supaya Kembara Hijrah setelah dua tahun tidak diadakan mampu menarik minat belia setempat untuk mengikuti program yang bakal diadakan di lima masjid di bahagian Samarahan, agar objektif Kembara Hijrah ini tercapai,” tambahnya.

Dr. Julaihi juga berkata, bantuan fasilitator yang secara sukarela mahu terlibat dalam Kembara Hijrah ini amatlah dihargai.

Katanya, ini kerana dalam kalangan fasilitator ini, terdapat juga guru-guru yang sudah bersara tetapi masih sedia untuk menyumbang bakti mereka kepada komuniti setempat.

“Tanpa bantuan daripada pihak fasilitator, adalah sukar buat BPP MIS berhubung dengan pihak masjid yang telah terpilih untuk diadakan Kembara Hijrah ini.

“Kebanyakan fasilitator dan pengiring adalah mereka yang berasal daripada kawasan yang sama yang mana Kembara Hijrah diadakan,” jelasnya.

Antara masjid yang terpilih untuk Kembara Hijrah anjuran BPP MIS adalah Masjid An Najah, Asajaya, Masjid Nurul Islam, Kampung Pinang, Masjid Tun Datuk Patinggi Haji Abdul Rahman Yaakub, Sadong Jaya, Masjid Baru Sebuyau, Sebuyau dan Masjid Darul Taqwa, Kampung Muara Tuang.

Untuk rekod, pada 16 dan 17 Julai 2022, lima masjid yang terpilih tersebut akan mengadakan aktiviti-aktiviti berserta beberapa bengkel yang menarik kepada peserta.

Oleh FARAEN RAZANI

See author's posts


Mahkamah tolak permohonan Najib batalkan pertuduhan

KUALA LUMPUR: Mahkamah Tinggi semalam menolak permohonan Datuk Seri Najib Tun Razak untuk membatalkan pertuduhan meminda laporan akhir audit 1Malaysia Development Berhad (1MDB) yang dihadapinya bersama-sama bekas Ketua Pegawai Eksekutif 1MDB Arul Kanda Kandasamy.

Hakim Mohamed Zaini Mazlan membuat keputusan itu selepas mendapati pertuduhan terhadap Najib, 67, tidak mengelirukan seperti didakwa bekas perdana menteri itu.

“Alasan-alasan diberikan oleh pemohon (Najib) sepatutnya hanya dipertimbangkan pada akhir kes pendakwaan. Masih terlalu awal untuk mahkamah menimbangkan alasan berkenaan (untuk membatalkan pertuduhan) pada peringkat ini,” katanya.

Najib, 67, memohon dilepaskan dan dibebaskan daripada pertuduhan meminda Laporan Audit 1MDB yang pertuduhan itu didakwanya tidak berasas dan bersifat menindas.

Ahli Parlimen (MP) Pekan itu didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan Ketua Audit Negara, sebelum laporan itu ‘sekali lagi dimuktamadkan’ dan dibentangkan di hadapan Jawatankuasa Kira-Kira Wang Negara (PAC) bagi mengelak sebarang tindakan diambil terhadapnya.

Najib didakwa melakukan kesalahan itu di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya, antara 22 dan 26 Februari 2016.

Beliau dituduh mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang lima kali ganda jumlah suapan atau RM10,000, yang mana lebih tinggi, jika sabit kesalahan.

Sementara itu, Arul Kanda, 44, dituduh bersubahat dengan Najib membuat pindaan terhadap laporan itu  bagi melindungi MP Pekan itu daripada tertakluk kepada tindakan tatatertib, sivil atau jenayah berkaitan 1MDB, pada masa dan di tempat sama, selaras Seksyen 28 (1) (c) Akta SPRM 2009 dibaca bersama Seksyen 23 (1) dan 24 (1) akta sama yang memperuntukkan hukuman serupa, jika sabit kesalahan. – Bernama

See author's posts


Kane jejas peluang Leicester

JOSE Mourinho semalam memberi amaran kepada Harry Kane bahawa hubungannya yang “istimewa” dengan Tottenham Hotspur bermaksud ia sudah pasti tidak seronok untuk bermain dengan kelab lain.

Kane menjaringkan dua gol hebat ketika Tottenham meningkatkan usaha mereka untuk layak ke Liga Europa dengan kemenangan 3-0 ke atas Leicester di London utara semalam.

Kapten England itu kini telah menjaringkan enam gol sejak Liga Perdana Inggeris disambung semula dan 13 dalam 18 perlawanan di bawah kendalian Mourinho.

Mourinho percaya bahawa ikatan dengan Tottenham menjadikan Kane sebagai pemain yang ada sekarang.

“Saya rasa semua orang menganggap dia pemain hebat dan Tottenham sangat beruntung memilikinya kerana dia seorang pemain, orang dan anak Tottenham,” kata Mourinho.

“Semua ini menjadikannya benar-benar pemain istimewa untuk kita yang mungkin tidak begitu istimewa bermain untuk pasukan lain. Dia benar-benar istimewa untuk kita, dia benar-benar istimewa untuk Tottenham.

“Sudah tentu kami mahu dia gembira dan untuk dia merasa gembira dia menginginkan kemenangan, menjaringkan gol, dan saya sangat gembira setelah kecederaan yang sangat sukar dia datang ke arah di mana dia akan mengakhiri musim dengan sempurna.

“Semoga awal musim depan dia akan menjadi lebih baik.”

Anak buah Mourinho berada di tempat keenam dengan hanya satu perlawanan lagi di Crystal Palace hujung minggu depan.

Kane menjaringkan dua kali sebelum rehat setelah gol sendiri James Justin, membolehkan Tottenham mencatat kemenangan ketiga berturut-turut.

Leicester yang berada di kedudukan keempat mungkin harus berpuas hati dengan kelayakan ke Liga Europa setelah mengalami kekalahan menghampakan.

Mereka kekal saman mata dengan pasukan tempat kelima Manchester United yang bermain kurang satu perlawanan melawan West Ham pada hari Khamis.

Leicester kini hampir pasti harus mengalahkan United pada hujung minggu terakhir musim ini. – AFP

See author's posts


Empat sekeluarga rentung

DEBAK: Empat sekeluarga termasuk dua kanak-kanak rentung dalam kejadian kebakaran sebuah kedai runcit di Kampung Melayu Dit Debak, dekat sini awal pagi semalam.

Ketua Balai Bomba dan Penyelamat (BBP) Betong, PPgB Vincent Baling Yabi berkata, kesemua mangsa ditemui mati oleh anggota bomba ketika melakukan pemadaman sisa kebakaran.

Katanya pihaknya menerima laporan sekitar jam 2.47 pagi berhubung kejadian kebakaran di Kampung Melayu Dit itu menerusi panggilan MERS 999.

“Sebuah kedai runcit berstruktur jenis tidak kekal tersebut telah terbakar 100 peratus.

“anggota dari BBP Betong yang tiba bertindak memadam sisa-sisa api dan menemui keempat-empat mangsa di lokasi kejadian,” jelasnya menerusi satu kenyataan kepada media semalam.

Vincent berkata berdasarkan maklumat awal, kesemua mangsa dikenal pasti sebagai Sirin Yusuf, 60 tahun, Rosni Sari, 23 tahun, Dayang Ina Eset, 10 tahun, dan Dayang Ina Arrohan, 6 tahun.

Susulan itu katanya, kesemua mayat telah diserahkan kepada pihak polis untuk tindakan lanjut dan operasi tamat sepenuhnya pada jam 5.50 pagi.

Terdahulu, operasi menyelamat melibatkan seramai sembilan anggota BBP Betong serta Polis Diraja Malaysia (PDRM) dan Pasukan Bomba Sukarela (PBS) Debak.

See author's posts


Peringkat awal penyerahan Sarawak

SALAH satu peristiwa penting dalam sejarah Sarawak pada Julai adalah penyerahan Sarawak. Penyerahan Sarawak atau lebih dikenali sebagai ‘cession’ berlaku selepas tamatnya Perang Dunia Kedua. Penyerahan ini berkait dengan usaha memindah kedaulatan Sarawak dari pemerintahan Brooke kepada pihak koloni British.

Usaha pemindahan kedaulatan ini bukannya baharu, dan ia telah disuarakan sejak sebelum perang lagi. Ia semakin dimantapkan apabila berlangsungnya perang. Raja Vyner Brooke pula tidak lagi berminat meneruskan pentadbiran di Sarawak dengan memberi alasan kesan perang menyukarkan Sarawak dibangunkan. Beliau juga tidak mahu menyerahkan takhta kerajaan kepada anak buahnya iaitu Anthony Brooke.

UTUSAN RAJA

Bagi menjayakan usaha penyerahan ini, maka pada awal Januari 1946, Mac Bryan dihantar oleh Raja Vyner Brooke untuk berjumpa dengan pembesar Melayu dalam Majlis Tertinggi. Mac Bryan membawa wang dan surat untuk ditandatangani oleh pembesar-pembesar Melayu ini. Kesemua pemimpin Melayu dalam majlis itu, bersetuju menandatangani surat berkenaan kecuali Datu Patinggi Abang Abdillah.

Datu Patinggi Abang Abdillah mengesyaki Mac Bryan cuba menyogok beliau dan pembesar Melayu lain dengan wang yang dibawanya.  Sebaliknya Mac Bryan menyatakan bahawa wang itu sebagai hadiah kepada Datu Patinggi Abdillah dan pembesar Melayu lain semasa kesusahan zaman perang. Namun demikian Datu Patinggi Abdillah menyerah semula wang itu kepada Pasukan Pentadbir Hal Ehwal Awam British Borneo dan menganggap ia sebagai sogokan.

Datu Patinggi Abang Abdillah telah menghantar surat pada 4 Januari 1946 kepada Lt. Kol. C. A. Gascoigne dari Pasukan Hal Ehwal Awam British Borneo di Kuching tentang kedatangan Mac Bryan. Beliau menyatakan surat dibawa oleh Mac Bryan adalah meragui walaupun surat itu ditandatangani oleh Raja Vyner Brooke. Kandungan dalam surat itu juga tidak jelas menyebabkan beliau tidak menandatangi surat terbabit. Mac Bryan juga memesan kepada beliau supaya merahsiakan hal ini daripada pengetahuan pegawai barat yang lain.

PUJUKAN

Namun demikian Datu Patinggi Abang Abdillah terpaksa menandatangi surat tersebut setelah Datu Amar dan Datu Menteri berjumpa dengan beliau. Ini kerana Datu Patinggi Abang Abdillah risau akan keselamatan diri jika tidak menandatanganinya. Tambahan daripada itu, Mac Bryan menyatakan bahawa jika Datu Patinggi Abang Abdillah tidak menandatangani surat ini, maka Raja Vyner Brooke tidak akan kembali ke Sarawak.

Pada 6 Februari 1946, Raja Vyner Brooke mengumumkan tentang penyerahan Sarawak kepada penduduk Sarawak. Dalam pengumuman ini, beliau menyatakan bahawa rakyat Sarawak akan menjadi rakyat Raja England. Tujuan penyerahan ini adalah untuk kepentingan rakyat Sarawak.

Pengumuman Raja Vyner Brooke ini mengejutkan Datu Patinggi Abang Abdillah. Beliau juga amat kecewa apabila utusan Raja Vyner Brooke yang datang sebelum ini menyatakan bahawa semua ahli Majlis Tertinggi bersetuju dengan penyerahan berdasarkan surat ditandatangani.

PENJELASAN

Apabila Raja Vyner Brooke dan Rani Sylvia kembali ke Sarawak pada April 1946, beliau disambut meriah oleh penduduk Sarawak. Berita mengenai penyerahan berlegar di Sarawak. Oleh itu apabila beliau melawat kampung-kampung Melayu di Kuching, beliau terkejut dengan poster dan sepanduk membantah penyerahan. Poster dan sepanduk ini mahukan pemerintahan Brooke disambung. Hal ini mengundang kemarahan Rani Sylvia.

Hal ini cuba dibetulkan oleh Raja Vyner Brooke dengan mengadakan mesyuarat Majlis Tertinggi pada 24 April 1946.  Beliau memberi beberapa alasan dan kebaikan mengapakah penyerahan ini penting dilakukan. Pertama bagi beliau adalah penyerahan ini tidak akan menganggu adat-adat penduduk Bumiputera. Kedua beliau akan melawat Sarawak seperti biasa selepas penyerahan. Ketiga, pemerintahan British akan membantu kemajuan Sarawak. Terakhir pula beliau tidak percaya kepada  Anthony Brooke untuk memimpin Sarawak.

Alasan diberi oleh Raja Vyner Brooke ini tidak memberi kesan kepada bantahan penyerahan dalam kalangan penduduk yang anti-penyerahan. Golongan anti-penyerahan terus memainkan peranan mereka untuk menentang penyerahan termasuk menolak penyerahan dalam pengundian Council Negeri yang berlangsung Mei 1946. Walaupun mereka gagal dalam pengundian Council Negeri itu, tetapi undi menolak penyerahan lebih banyak dalam kalangan ahli Bumiputera.

BANTAHAN

Bantahan terhadap penyerahan ini tidak tamat dalam Council Negeri, tetapi berterusan kepada hari penyerahan. Datu Patinggi Abang Abdillah dan perwakilan orang Dayak memulau hari penyerahan pada Julai 1946. Datu Patinggi Abang Abdillah juga menolak untuk berjumpa dengan wakil British iaitu Pesuruhjaya Khas British ke Asia Tenggara, Malcom MacDonald.

Selepas upacara penyerahan tamat, Malcom MacDonald melakukan lawatan ke kampung-kampung Melayu di Kuching. Malangnya lawatan beliau ini tidak mendapat sambutan. Penduduk kampung tidak mengadakan sebarang acara sambutan dengan  pintu dan tingkap rumah ditutup, dan keadaan menjadi suram dan senyap sepi.

Sementara itu pemangku Gabenor, C.W. Dawson mendesak Datu Patinggi Abang Abdillah untuk mengangkat sumpah taat setia kepada kerajaan baharu. Datu Patinggi Abang Abdillah menolak desakan ini walaupun Dawson menggugut untuk menarik keahlian beliau dalam Majlis Tertinggi dan Council Negeri.

Datu Patinggi Abang Abdillah tidak keseorangan dalam perjuangan menentang penyerahan. Beliau mendapat sokongan kuat daripada Persatuan Melayu Sarawak (PMS). Presiden PMS iaitu Abang Zaini meminta ahli-ahli persatuan itu untuk tidak menaikkan dan mengibar bendera Union Jack dalam sebarang upacara terutama di sekolah-sekolah. Tindakan beliau ini menimbulkan kemarahan Dawson tetapi tidak boleh berbuat apa-apa.

Sebelum penyerahan, PMS telah menghantar surat bantahan kepada Setiausaha Koloni British George Hall tentang hal penyerahan. Mereka menyatakan bahawa penduduk tempatan tidak dimaklumkan mengenai penyerahan ini. PMS berharap hubungan antara Sarawak dan British dikekalkan seperti dalam perjanjian 1888. Dalam hal ini juga PMS menekankan tentang perlu perlembagaan 1941 dilaksanakan untuk memindah kuasa kepada badan eksekutif dan perundangan di Sarawak.

Semangat menentang penyerahan mula kelihatan di Sibu apabila Gabenor baharu Sarawak, Charles Noble Arden-Clarke melakukan lawatan ke bandar itu pada penghujung 1946. Lawatan beliau ke Sibu disambut dengan poster-poster anti-penyerahan. Oleh sebab itu pihak polis merampas dan mengoyak poster anti-penyerahan termasuk poster berbunyi “We Want Anthony Brooke as Raja Sarawak”.

REAKSI LUAR SARAWAK

Penduduk Sarawak di luar Sarawak juga menunjukkan simpati atas perjuangan pihak anti-penyerahan. Malah penduduk Sarawak di Tanah Melayu menyatakan bantahan ke atas usaha mengubah status Sarawak sebagai tanah jajahan British. Mereka meminta diadakan pungutan suara untuk menentukan penyerahan itu. Mereka juga terkejut dengan tindakan negara demokrasi seperti British menawan sebuah negara yang telah merdeka.

Bekas Setiausaha Sarawak iaitu F. F. Boult memaklumkan Parlimen British bahawa penyerahan Sarawak ini perlu diteliti semula sama ada diterima oleh penduduk Bumiputera atau sebaliknya. Ini kerana menurut beliau kebanyakan yang menentang penyerahan dalam pengundian dalam Council negeri adalah dalam kalangan ahli Bumiputera.

Sultan Ahmad Tajuddin dari Brunei pula melahirkan rasa simpati baginda dengan nasib penduduk Sarawak menentang penyerahan. Baginda merasakan bahawa penyerahan Sarawak perlu juga dirujuk kepada baginda kerana Sarawak sebelum ini sebahagian dari Brunei. Beliau menambah bahawa pemerintahan terdahulu perlu diteruskan kerana Brunei telah melantik Raja Brooke sebagai pemerintah Sarawak ketika itu.

Secara keseluruhannya bahawa penyerahan Sarawak kepada British merupakan episod yang membawa kepada kebangkitan kesedaran penduduk Sarawak tentang kedaulatan Sarawak ketika itu. Malah usaha mereka mendapat simpati penduduk luar Sarawak.

See author's posts


Rumah pekerja musnah terbakar

KUCHING: Sebuah rumah pekerja jenis tidak kekal musnah 100 peratus dalam kebakaran di Jalan Datuk Stephen Yong awal pagi tadi.

Jurucakap Pusat Gerakan Operasi Bomba Sarawak berkata pihaknya menerima panggilan kecemasan sekitar 2.25 pagi.

Dalam pada itu, beliau berkata, seramai 12 anggota dari Balai Bomba dan Penyelamat (BBP) Batu Lintang dikerahkan ke lokasi kejadian.

Pasukan Bomba yang tiba bertindak memadam kebakaran dan tiada kemalangan jiwa dilaporkan.

Katanya, operasi pemadaman tamat sepenuhnya pada 2.57 pagi tadi.

Punca serta anggaran kerugian masih disiasat.

Oleh Mohd Neenatul Aizal

See author's posts


Polis kesan pemandu kereta rempuh motosikal

LUMUT: Polis sedang mengesan seorang lelaki yang bertindak melarikan diri selepas kereta dipandunya merempuh enam motosikal di Kilometer (KM) 4, Jalan Kampung Acheh, Sitiawan dekat sini, kelmarin, sehingga menyebabkan tiga lelaki maut di tempat kejadian.

Ketua Polis Daerah Manjung ACP Nor Omar Sappi berkata, dalam kejadian yang berlaku pada 5.30 petang itu, lelaki berumur 38 tahun berkenaan, yang menaiki kereta jenis Proton Preve, turut meninggalkan dua rakannya yang cedera, seorang lelaki dan seorang wanita, kedua-duanya berusia 24 tahun, di lokasi kejadian.

Beliau berkata, kedua-duanya telah menerima rawatan di Hospital Seri Manjung, bagaimanapun lelaki itu ditahan reman sehingga Selasa kerana didapati positif dadah jenis methamphetamine, manakala wanita yang juga guru tadika itu dilepaskan.

“Akibat pelanggaran itu juga, tiga orang, iaitu dua penunggang dan seorang pembonceng motosikal telah disahkan meninggal dunia di tempat kejadian, manakala empat lagi penunggang motosikal cedera parah dan dibawa ke hospital untuk mendapatkan rawatan lanjut,” katanya, ketika dihubungi di sini semalam.

Tiga lelaki yang maut ialah penunggang motosikal Mohd Suhail Zainal, 22, bersama pembonceng, Hasrandy Bahrum, 27, kedua-duanya berasal dari Kota Kinabalu, Sabah, manakala seorang lagi penunggang motosikal Mohd Nur Hisham Hassan, 29, berasal dari Kuantan, Pahang.

Empat lagi penunggang motosikal, kesemuanya lelaki, turut mengalami cedera parah dan telah dihantar ke hospital untuk mendapatkan rawatan.

Nor Omar berkata siasatan awal mendapati kereta berkenaan dipandu dari arah Lekir menghala ke Kampung Acheh, manakala enam mangsa tersebut yang kesemuanya adalah pekerja kilang di sebuah syarikat minyak dan gas di Kampung Acheh, dari arah bertentangan. — Bernama

See author's posts


Program Mansang Anak Sarawak bentuk pemimpin masa depan

ALBUM… Timbalan Menteri Pembangunan Luar Bandar Persekutuan Datuk Hasbi Habibollah dan LukanismanAwang Sauni rakam album bersama peserta di Jati Diri Farmstay di Bekenu, semalam. • Foto UGIR LIU

SIBUTI : Program Mansang Anak Sarawak anjuran Sukarelawan Sarawak berjaya mengumpul seramai 30 pelajar institusi pengajian tinggi awam (IPTA) Sarawak di seluruh negara.

Program tiga hari yang diadakan di Jati Diri Farmstay di Bekenu sejak semalam bertujuan mendedahkan peserta mengenai dasar terkini negara, selain memupuk bakat mereka dan meningkatkan jaringan antara satu sama lain.

Antara yang hadir ialah Timbalan Menteri Pembangunan Luar Bandar persekutuan Datuk Hasbi Habibollah merangkap Ahli Parlimen Limbang dan Ahli Parlimen Sibuti Lukanisman Awang Sauni.

Ahli Parlimen Sibuti Lukanisman, dalam ucapan perasmiannya semasa sesi bersama para peserta memuji acara itu kerana beliau percaya ia membantu untuk membentuk pemimpin masa depan Sarawak.

“Pemimpin semasa memainkan peranan penting untuk membantu membangunkan bakat generasi muda kita dalam kepimpinan untuk merapatkan jurang dan bersedia untuk masa depan,” katanya.

Sementara itu, tambahnya, Sukarelawan Sarawak merupakan platform sukarelawan belia yang telah dibentuk pada 2018.

“Antara inisiatif lain yang dijalankan oleh Sukarelawan Sarawak dengan sokongan kerajaan Sarawak ialah Graduan Pulang Sarawak (i-GPS),

“Inisiatif Kebajikan Anak Sarawak (1-KAS) dan Lan Berambeh Anak Sarawak (LBAS),” jelasnya.

Tahun ini, LBAS dijadualkan diadakan pada 15 Oktober di Pusat Perdagangan dan Pameran Antarabangsa Malaysia (Mitec) di Kuala Lumpur.

Oleh UGIR LIU

See author's posts


Harga petrol, diesel kekal bagi tempoh 8-14 Jun

KUALA LUMPUR: Harga runcit bagi petrol RON97 dan RON95 serta diesel kekal bagi tempoh 8 hingga 14 Jun ini, menurut Kementerian Kewangan (MoF).

MoF dalam kenyataan hari ini memaklumkan harga RON97 kekal pada paras RM3.37 seliter, RON95 (RM2.05 seliter) dan diesel (RM2.15 seliter).

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah melebihi paras harga siling yang telah ditetapkan,” menurut kenyataan itu.

Kementerian Kewangan memaklumkan kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. – Bernama

See author's posts


Projek penanaman pokok pulihara Bung Jagoi

Peterson & Control Union melaksanakan projek tanggungjawan sosial korporat bersempena dengan sambutan ulang tahun ke-100 tahun ini.

Organisasi berkenaan membiayai projek yang dipanggil called “Retaining Forest and Culture in Jagoi Heritage Forest, Sarawak” dengan kerjasama Jagoi Area Development Committee (JADC) and WWF-Malaysia.

Difahamkan bahawa projek ini akan berlangsung selama enam bulan.

Di dalam projek ini, kawasan terhakis seluas 1.8 hektar di Hutan Warisan Jagoi akan dipulihara menerusi penanaman 100 spesies pokok seperti Meranti (Shorea spp.), Kapur (Dryobalanops beccarii), Gaharu (Aquilaria beccariana),Belian (Eusideroxylon zwageri), Selangan batu pinang (Shorea havilandidi) dan beberapa spesies tempatan yang lain.

Anak-anak benih untuk projek ini disumbangkan oleh Jabatan Pertanian Sarawak sebagai sokongan mereka terhadap pemuihan landskap hutan di Sarawak.

Projek telah bermula pada 12 Disember tahun ini dan disertai oleh wakil-wakil dari JADC dan WWF-Malaysia.

Turut hadir ialah James Lopaz Luhum dari Peterson and Control Union,  Timbalan Pengarah Jabatan Hutan Sarawak , Jack Liam;  Ketua Pegawai Eksekutif Persatuan Pemilik Ladang Kelapa Sawit Sarawak,  Andrew Cheng dan Pegawai Pentadbir Negeri dari Pejabat Daerah Bau,  Eddy Nayoi.

Menurut Pengurus Besar Peterson & Control Union (Malaysia), Mr Supun Sachithra Nigamuni, syarikat berkenaan amat teruja dapat menyokong JADC dan WWF-Malaysia dari aspek kewangan bagi menjayakan projek ini.

“Kami dapat memberi impak global dengan menyokong projek tempatan,” kata beliau yang tidak dapat datang ke Sarawak untuk menyertai acara ini.

Untuk rekod, Peterson & Control Union merupakan syarikat yang menguruskan logistik, kualiti, pensijilan dan pengurusan risiko.

Sementara itu, Pengerusi JADC, Profesor Dr Gabriel Tonga Noweg  menyebut bahawa Hutan Warisan Jagoi atau lebih dikenali sebagai Bung Jagoi merupakan tapak warisan Bidayuh di Jagoi, dalam daerah Bau.

Penduduk tempatan mengenali kawasan ini sebagai lokasi riadah, terutama aktivitimendsaki bukit.  Malah pada hari berkenaan, beberapa pendaki yang kebetulan berada di situ turut serta di dalam aktiviti penanaman pokok.

“Sebagai satu daripada lima tapak di Malaysia yang melaksanakan the IUCN (International Union for Conservation of Nature) Kawasan Senarai Hijau Terlindung dan Dipulihara, kita harap dapat mendedahkan usaha komuniti Bung Jagoi sebagai penjaga hutan di Sarawak,” kata beliau.

Dr. Gabriel juga menyebut bahawa JADC sekarang ini sedang di dalam proses membangunkan pelan pengurusan jangka panjang untu Hutan Warisan Jagoi.

Sebahagian daripada pelan yang dirancang termasuklah melaksanakan pelbagai kajian tentang kesihatan hutan, tapak pelancongan yang berpotensi dimajukan, penilaiann sumber-sumber sedia ada dan kapasiti bekalan untuk produk bukan balak seperti rotan.

Ketua Program Pemuliharaan Sarawak, WWF-Malaysia, Dr. Jason Hon pula berkata hutan Bung Jagoi bukan sahaja menyediakan keperluan untuk komuniti tempatan tetapi sekarang ia adalah lokasi popular untuk orang awam secara keseluruhan.  Menerusi usaha penduduk di sini, orang awam akan menikmati hutan yang indah.

Menurut beliau, berselang masa, sebahagian kawasan telah terjejas dan projek ini bertujuan mempertingkat dan memulihara liputan hutan.

“Kita berterima kasih kepada mereka yang menyokong kita, terutama komuniti Bung Jagoi, di dalam memulihara Hutan Warisan Jagoi.  Bersama-sama kita terus memberi impak positif, kepada alam sekitar dan orang ramai,” tambah beliau. –WWF-Malaysia

See author's posts


Lelaki ‘gelang merah jambu’ ditahan ketika makan

KUALA LUMPUR: Seorang lelaki yang memakai ‘gelang merah jambu’ ditahan selepas disyaki melanggar syarat kuarantin Perintah Kawalan Pergerakan Pemulihan (PKPP) COVID-19 dengan makan di sebuah restoran di Bandar Tasik Puteri, Rawang malam kelmarin Ketua Polis Daerah Gombak, ACP Arifai Tarawe berkata, lelaki berusia 52 tahun itu ditahan di hadapan restoran itu sekitar 7.30 malam setelah menerima aduan daripada orang awam.

“Semakan mendapati lelaki berkenaan diarahkan menjalani kuarantin di rumah bermula semalam hingga 16 Oktober depan selepas ujian saringan Covid-19 di KLIA2 (Lapangan Terbang Antarabangsa Kuala Lumpur 2) dan keputusan (ujian saringan) masih belum diterima,” katanya ketika dihubungi semalam.

Beliau berkata, lelaki itu akan direman hari ini (5 Oktober) bagi membantu siasatan kes yang dijalankan mengikut Seksyen 269 Kanun Keseksaan iaitu sebarang perbuatan yang dilakukan menyebabkan merebaknya penyakit yang membahayakan kepada nyawa.

Selain itu, katanya siasatan turut dijalankan mengikut Seksyen 22(b) Akta Pencegahan Dan Pengawalan Penyakit Berjangkit 1988 dan Peraturan 11 Peraturan-peraturan Pencegahan Dan Pengawalan Penyakit Berjangkit (Langkah-langkah di dalam Kawasan Tempatan Jangkitan) (No. 8) 2020.

“Orang ramai dinasihatkan agar mematuhi perintah menjalani kuarantin yang telah diberikan oleh Kementerian Kesihatan bagi memastikan keselamatan mereka, keluarga serta orang lain. Perbuatan ini juga boleh menggusarkan masyarakat sekitar, “ katanya.

Terdahulu, tular di media sosial gambar menunjukkan sepasukan anggota polis menjalankan pemeriksaan ke atas seorang lelaki di hadapan sebuah restoran di Bandar Tasik Puteri. -Bernama

See author's posts


Fokus utama Sarawak

KUCHING: Isu penyalahgunaan dadah dan bahan terlarang kini diletakkan di bawah Majlis Keselamatan Negeri Sarawak (MKNS) kerana Kerajaan Sarawak memandang serius masalah tersebut dan komited dalam menanganinya.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak Dato Sri Fatimah Abdullah berkata perkara ini seperti yang dipersetujui oleh Ketua Menteri Datuk Patinggi Abang Johari Tun Openg yang juga merupakan pengerusi MKNS.

“Mesyuarat Kabinet MKNS telah diadakan dan salah satu kertas kerja yang telah dibentangkan adalah mengenai isu penyalahgunaan dadah dan bahan terlarang.

“Sarawak meletakkan isu ini sebagai salah satu fokus utama kerana ia boleh mengganggu keselamatan negara.

“Daripada segi kerajaan, kita meletakkan di bawah MKNS seperti yang telah dipersetujui oleh Kabinet Negeri dan kementeriaan saya akan bertanggungjawab daripada segi pengurusan pentadbiran,” katanya.

Beliau berkata demikian pada sidang media Laporan Berkala One Stop Committee (OSC) bagi menangani isu dadah dan penyalahgunaan Sarawak bertempat di Baitul Makmur di sini, semalam.

Menurutnya, pemindahan masalah tersebut dengan diletakkan dibawah MKNS adalah kerana ia masalah kritikal yang mempengaruhi generasi muda dan turut menular ke luar bandar termasuk pelajar.

“Oleh itu, perkara itu telah menjadi ancaman kepada keselamatan kita dan ia akan lebih mudah untuk pihak Kerajaan Negeri memantau serta menyalurkan dana untuk menangani penyalahgunaan dadah dan bahan terlarang.

“Dadah tidak boleh dilihat sebagai masalah sosial semata-mata kerana ia mempengaruhi kesihatan sosial, tetapi itu juga harus dilihat sebagai ancaman terhadap keselamatan kita, “tegasnya.

Turut hadir Pengarah Agensi Anti Dadah Kebangsaan (AADK) Sarawak Wan Madihi Wan Salleh, Ketua Jabatan Siasatan Jenayah Narkotik Sarawak ACP Jasmirol Jamaluddin, Setiausaha Eksekutif Majlis Pembangunan Sosial (MPS) Dr. Zufar Yadi Brendan Abdullah.

Oleh Zarina Abdullah

See author's posts


Kerajaan sekat kemasukan pelarian

PEKAN: Kerajaan tegas dengan pendirian untuk menyekat kemasukan pelarian Rohingya ke negara ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, kerajaan juga masih kekal dengan pendirian bahawa penyelesaian terbaik adalah untuk menghantar mereka pulang dengan Kementerian Luar telah diminta untuk berbincang mencari jalan bagi merealisasikan perkara itu.

“Kita juga minta Kementerian Luar untuk berbincang dengan Suruhanjaya Pertubuhan Bangsa-Bangsa Bersatu bagi Pelarian (UNHCR) kerana banyak negara di dunia yang bercakap tentang kemanusian, namun tidak menerima mereka.

Jika benar mereka memperjuangkan isu kemanusiaan, saya cabar mereka untuk ambil Rohingya di Malaysia kerana mereka ini banyak mempersoalkan dan mengkritik kita,” katanya kepada pemberita selepas hadir Majlis Ramah Mesra di Felda Chini 3 di sini semalam.

Ismail Sabri juga tidak menolak kemungkinan layanan baik Malaysia sebelum ini menyebabkan negara ini menjadi pilihan pendatang Rohingya.

Beliau berkata, masalah pendatang Rohingya yang dianggarkan seramai 200,000 orang di negara ini akan selesai jika semua negara maju yang lantang mengkritik Malaysia mengambil ‘serba sedikit’ pelarian itu untuk dibawa ke negara masing-masing.

“Kita beri layanan yang baik daripada aspek kemanusian, malah kita antara yang terbaik di dunia. Jika ada bencana di negara lain, kita yang pantas menghulurkan sumbangan dan bantuan.

Namun jangan disebabkan kita bersikap baik, seluruh dunia menolak isu Rohingnya ini kepada Malaysia untuk diselesaikan,” katanya.

Selain itu, Ismail Sabri yang juga Menteri Pertahanan memberi jaminan kerajaan akan terus memperketatkan sempadan negara termasuk di ‘laluan tikus’ yang menjadi laluan masuk pendatang asing tanpa izin bagi memastikan Malaysia tidak terus menjadi lokasi tumpuan warga asing. – Bernama

See author's posts


Penipuan dalam talian catat aduan tertinggi KPDNHEP

MENTERI Perdagangan Dalam Negeri dan Hal Ehwal Pengguna Datuk Seri Alexander Nanta Linggi (kanan) bersama Pengarah Negara Meta Malaysia Nicole Tan ketika ditemu bual mengenai kes penipuan melibatkan kategori transaksi dalam talian baru-baru ini. • Foto BERNAMA

KUALA LUMPUR: Semenjak negara dilanda pandemik COVID-19, sektor e-dagang yang semakin berkembang luas dengan kecenderungan pengguna menggunakan transaksi dalam talian, secara tidak langsung mengundang kewujudan banyak ‘scammer’ menggunakan taktik dan helah mengeksploitasi teknologi untuk melakukan penipuan terhadap mangsanya.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, sebahagian besar kes penipuan melibatkan kategori transaksi dalam talian selain laporan penipuan berkaitan barang tiruan, perkhidmatan dan harga mengelirukan.

“Justeru, scam (penipuan) dalam konteks KPDNHEP (Kementerian Perdagangan Dalam Negeri dan Hal Ehwal Pengguna) adalah lebih kepada penipuan pembelian barangan mahupun perkhidmatan dalam talian dari segi harga mahupun barang itu sendiri, barang yang dipesan tidak sampai, iklan mengelirukan dan sebagainya,” katanya dalam wawancara eksklusif dengan Bernama.

Nanta berkata, KPDNHEP menerima 15,957 aduan daripada pengguna bagi tempoh 1 JanUARI hingga 31 Julai tahun ini dan daripada jumlah itu, penipuan transaksi dalam talian mencatat aduan tertinggi dengan 4,760 kes, harga mengelirukan (4,187) dan perkhidmatan mengelirukan (3,289).

“Daripada keseluruhan aduan, tiga negeri yang menerima aduan tertinggi ialah Selangor dengan 4,611 aduan, Kuala Lumpur (3,601) dan Johor (1,272),” katanya.

Beliau berkata menurut laporan daripada Polis Diraja Malaysia (PDRM) dari 2020 hingga Mei 2022, sebanyak 71,833 kes scam dilaporkan melibatkan kerugian dan kehilangan mencecah RM5.2 bilion dengan 68 peratus daripada jumlah itu merupakan ‘scammer’ dalam talian.

“KPDNHEP menerima  4,018 aduan berkenaan scam dalam talian dari tahun 2020 hingga 17 FebRUARI 2022 melibatkan kerugian dan kehilangan berjumlah RM21.7 juta,” katanya.

Melihat kepada trend penipuan (scammer) yang meningkat saban tahun, beliau berkata KPDNHEP mengambil langkah proaktif dengan menggandakan usaha untuk menyedarkan masyarakat berhubung taktik pemerdayaan yang digunakan sindiket penipuan berkenaan.

Beliau berkata KPDNHEP melaksanakan pelbagai program advokasi kepenggunaan selain mendedahkan masyarakat berhubung teknik-teknik penipuan yang dilakukan, literasi kewangan, perniagaan tidak wujud, deposit yang tinggi, terima mesej menangi hadiah atau peraduan tapi perlu bayar terlebih dahulu dan menerima untung tidak munasabah.

Nanta berkata, Bahagian Penguat Kuasa KPDNHEP mempunyai peruntukan di bawah Akta Perlindungan Pengguna 1999 berkaitan perdagangan elektronik (online) iaitu Peraturan-Peraturan Perlindungan Pengguna (Urusniaga Perdagangan Elektronik) 2012 untuk menyiasat dan mengambil tindakan sekiranya terdapat perlanggaran ke atas undang-undang berkaitan.

“Peraturan itu mewajibkan peniaga mendedahkan lapan maklumat utama iaitu nama peniaga, nombor pendaftaran perniagaan, e-mel serta nombor telefon, perihal ciri utama barang/perkhidmatan, harga barang termasuk kos penghantaran, kaedah pembayaran, terma/syarat dan anggaran masa penghantaran,” katanya.

Beliau berkata maklumat itu perlu didedahkan oleh peniaga bagi memudahkan pengguna membuat pilihan, mendapatkan maklumat tambahan dan berkomunikasi dengan peniaga supaya pengguna tidak rasa diperdaya selain memudahkan tindakan oleh KPDNHEP sekiranya pengguna ingin mengemukakan aduan.

Nanta berkata KPDNHEP akan meningkatkan kerjasama dengan PDRM, CyberSecurity Malaysia, Suruhanjaya Komunikasi dan Multimedia Malaysia dan Persatuan Pengguna supaya taktik jahat ‘scammer’ dapat disebar-luaskan melalui pelbagai medium supaya sampai kepada masyarakat termasuk di luar bandar dan pedalaman.

“Pengguna bijak adalah pengguna yang bermaklumat, sentiasa kemaskinikan diri dengan teknologi dan teknik-teknik baharu yang diguna oleh scammer selain mereka yang tidak gelojoh dan tamak untuk cepat kaya menggunakan jalan pintas,” katanya. – Bernama

See author's posts


Pindaan definisi pribumi

KUCHING: Cadangan untuk mengemaskini definisi Anak Negeri Sarawak dalam Perlembagaan Persekutuan perlu dibuat pindaan untuk menggambarkan kepelbagaian bangsa masyarakat di negeri ini.

Menteri Pelancongan, Kesenian dan Kebudayaan Datuk Abdul Karim Rahman Hamzah berpendapat bahawa, ia adalah satu cadangan yang baik di mana Perlembagaan Persekutuan itu banyak yang perlu dibuat pindaan.

“Harapan saya, dengan adanya menteri yang melihat kepada perkara berkenaan dengan perlembagaan di pusat supaya dapat memperhalusi terutama sekali dengan hak-hak negeri yang perlu banyak dipinda.

“Kenapa ia tidak diatur dahulu, saya pun kurang pasti tetapi ia perlu diatur supaya ia dapat menunjukkan apa yang betul dengan butiran-butiran berkenaan ataupun persetujuan yang telah dipersetujui apabila kita menubuhkan Malaysia,” katanya.

Beliau berkata demikian ketika diminta mengulas mengenai definisi Anak Negeri Sarawak dalam Perlembagaan Malaysia selalu menjadi perhatian negeri kerana definisi semasa tidak tepat menggambarkan pelbagai bangsa penduduk asalnya oleh Datuk Sharifah Hasidah Sayeed Aman Ghazali.

Ditanya apakah signifikannya kepada rakyat Sarawak sekirannya definisi itu diubah, beliau berkata, ia adalah satu pengiktirafan kepada bangsa-bangsa tertentu di negeri ini.

“Janganlah kalau dahulu kita anggap sebagai hanya lain-lain sahaja, sekurang-kurangnya ia diperhalusi supaya sesuatu bangsa itu menyerlah,

“Saya percaya tidak ada bangsa yang dianggap sebagai bangsa lain-lain sahaja, kalau isi borang lain-lain,” ujarnya.

Katanya lagi, dengan adanya pengiktirafan sedemikian ia akan membuatkan sesuatu bangsa itu dihormati.

Oleh JEAKQLEYN YACHO

See author's posts


Pemansuhan syarat i-Sinar permudahkan proses pengeluaran daripada Akaun 1

KUALA LUMPUR: Kumpulan Wang Simpanan Pekerja (KWSP) dalam proses memansuhkan syarat kemudahan i-Sinar untuk menambah baik inisiatif tersebut selepas mengambil kira maklum balas awam, kata Menteri Kewangan, Tengku Datuk Seri Zafrul Tengku Abdul Aziz.

Beliau berkata, keputusan itu dibuat atas nasihat Perdana Menteri, Tan Sri Muhyiddin Yassin.

Katanya, langkah itu diharap dapat membantu ahli KWSP mengharungi cabaran semasa akibat pandemik Covid-19.

“Pemansuhan syarat bagi kemudahan i-Sinar ini akan membolehkan ahli KWSP yang berumur kurang daripada 55 tahun membuat pengeluaran daripada simpanan Akaun 1 mereka tertakluk kepada baki sedia ada.

“Bagi ahli yang telah memohon i-Sinar berdasarkan kriteria semasa, permohonan mereka akan diluluskan secara automatik tidak lama lagi,” katanya dalam kenyataan baru-baru ini.

Tengku Zafrul berkata, bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000.

“Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000,” katanya.

Katanya bagi ahli yang mempunyai lebih daripada RM100,000, mereka boleh membuat pengeluaran sehingga 10 peratus daripada simpanan Akaun 1 mereka.

“Bagaimanapun, jumlah pengeluaran maksimum yang dibenarkan adalah sebanyak RM60,000. Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM10,000,” katanya.

Beliau berkata, berikutan perubahan yang perlu dilakukan kepada sistem dan proses dalaman i-Sinar Online, KWSP memerlukan masa yang mencukupi untuk melaksanakan pembaharuan ini.

“Pengumuman lanjut akan dibuat dalam masa terdekat oleh KWSP dan kerajaan amat menghargai kesabaran dan pertimbangan ahli sementara perubahan sistem ini dilaksanakan,” katanya.

Beliau turut menasihati ahli untuk merujuk maklumat sahih daripada KWSP melalui saluran komunikasi rasminya dan sentiasa berwaspada dengan maklumat yang tidak sahih dan bertujuan untuk menipu atau mengelirukan ahli. – Bernama

See author's posts


Permohonan bernilai RM12.86 bilion di bawah PSU 1.0 diluluskan

KUALA LUMPUR: Kerajaan telah meluluskan permohonan subsidi upah bernilai RM12.86 bilion di bawah Program Subsidi Upah 1.0 (PSU 1.0) setakat 23 April yang telah memberi manfaat kepada seramai 322,177 majikan dan 2.64 juta pekerja.

Menteri Kewangan, Tengku Datuk Seri Zafrul Tengku Abdul Aziz berkata bagi PSU 2.0, kerajaan telah meluluskan permohonan subsidi upah bernilai RM1.17 bilion setakat 23 April yang telah memberi manfaat kepada seramai 73,567 majikan dan mengekalkan penggajian 635,748 pekerja.

Di bawah program Subsidi Pengangkutan Awam MY30 pula, setakat 23 April katanya, sebanyak RM127.74 juta telah disalurkan bagi langganan 751,414 pas bulanan pengangkutan awam tanpa had yang disediakan khusus untuk warganegara Malaysia.

“Seperti yang diumumkan di bawah Belanjawan 2021, inisiatif ini dilanjutkan ke tahun 2021 bagi terus menggalakkan mobiliti dan mengurangkan beban kos pengangkutan awam untuk rakyat,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-52 yang dikeluarkan semalam.

Bagi pembiayaan sektor pelancongan Pelan Jana Semula Ekonomi Negara (PENJANA), beliau berkata setakat 23 April, sebanyak 321 daripada 644 permohonan bagi pembiayaan ini telah diluluskan dengan jumlah pembiayaan sebanyak RM63.9 juta.

Bagi program Insentif Pengambilan Pekerja dan Bantuan Latihan, Tengku Zafrul berkata setakat 23 April, seramai 132,403 pekerja telah berjaya mendapat pekerjaan melalui program ini.

“Antara industri dan sektor utama yang mengambil pekerja termasuklah pembuatan serta perdagangan borong dan runcit,” katanya.- Bernama

See author's posts


DUN: Ekonomi digital pemacu ekonomi

KUCHING: Kerajaan Sarawak percaya ekonomi digital yang digarap boleh bertindak sebagai pemacu baharu pertumbuhan ekonomi, kata Datuk Patinggi Tan Sri Abang Johari Tun Openg.

Premier Sarawak berkata, pelancaran inisiatif Ekonomi Digital Negeri telah meningkatkan transformasi digital negeri dalam sektor ekonomi utama termasuk pertanian, pembuatan, pelancongan, e-dagang, perkhidmatan dan kerajaan digital.

“Pada 2023 nanti, kira-kira RM48 juta akan disediakan di bawah Pembiayaan Alternatif untuk  Projek Bandar Pintar di Kuching dan Miri.

“Kesemua ini akan merangkumi pemasangan kamera keselamatan di lokasi strategik, pemasangan lampu isyarat pintar, menaik taraf sistem pengangkutan, dan mempromosikan konsep bangunan hijau (GBI).

“Pusat Operasi Bersepadu Sarawak (SIOC), bandar pintar itu turut dilaksanakan sebagai pusat pemantauan dan kawalan berpusat,” katanya ketika membentang usul Belanjawan Sarawak 2023 pada sidang Dewan Undangan Negeri (DUN) hari ini.

Selain itu, katanya, penggunaan ‘Internet of Things’ (IoT) dijangka akan meningkatkan produktiviti dan hasil, meningkatkan kecekapan, mengurangkan kos dan pergantungan kepada buruh manual terutamanya dalam sektor pertanian dan pembuatan.

Dalam pada itu, Perkhidmatan Kerajaan Negeri Digital akan memperuntukkan RM25 juta pada 2023 untuk pelaksanaan pelbagai projek digital.

“Semua ini adalah termasuk Sistem Pengurusan Perkhidmatan Bersepadu, Projek Pembangunan dan Peningkatan ICT untuk Tanah dan Ukur, Pendigitalan Bekalan Air iaitu Sistem Bil Air Jabatan Bekalan Air Luar Bandar Sarawak (JBALB) dan Sistem e-Perolehan Negeri,” katanya.

Oleh itu, kata Abang Johari, kerajaan negeri akan melaksanakan Rangka Tindakan Ekonomi Digital Sarawak 2030 baharu untuk melonjakkan ekonomi digital.

“Rangka Tindakan ini akan meningkatkan lagi penyampaian perkhidmatan awam kami, mewujudkan peluang perniagaan baharu, menyediakan akses kepada pasaran global, menjana pekerjaan, dan meningkatkan kesejahteraan sosial,” katanya.

Sepanjang lima tahun kebelakangan ini, kata beliau, Sarawak telah menghasilkan beberapa hasil yang berjaya dalam transformasi digitalnya, antaranya adalah SPayGlobal, yang menjadi platform utama untuk perniagaan, kerajaan negeri dan urus niaga sektor swasta.

Menara telekomunikasi SMART300 yang menyediakan sambungan internet berkelajuan tinggi di luar bandar Sarawak, turut dilaksanakan.

Malah Perkampungan Digital dan sebelas Hab Inovasi di seluruh negeri memberi manfaat kepada 108 syarikat permulaan tempatan.

Oleh NICKELYSON LAKUN

See author's posts


Tangki air bertingkat atasi masalah tekanan air rendah di Ulu Sungai Merah

SIBU: Cadangan pembinaan tangki air bertingkat di Ulu Sungai Merah  sudah diluluskan dan ia dijangka menangani masalah tekanan air rendah di situ.

Timbalan Menteri Kesihatan Awam, Perumahan dan Kerajaan Tempatan II, Michael Tiang Ming Tee berkata, pihaknya menerima banyak aduan mengenai tekanan air rendah daripada penduduk yang tinggal di kawasan Ulu Sungai Merah.

“Masalah ini mungkin disebabkan oleh banyak rumah di kawasan tersebut. Dengan ada tangki air bertingkat ini, saya percaya ia akan memudahkan kehidupan penduduk di kawasan terbabit,” katanya.

Beliau yang juga Ahli Dewan Undangan Negeri (ADUN) Pelawan berkata demikian ketika berucap pada majlis kecemerlangan Sekolah Menengah Kebangsaan (SMK) Bandar Sibu, di sini hari ini.

Beliau juga menyatakan bahawa projek menghubungkan Jalan Ulu Sungai Merah dan Jalan Oya sepanjang 7.8 kilometer telah diluluskan dan akan bermula tahun depan.

Katanya, projek pada tahun ini akan memberikan tumpuan kepada kerja-kerja melebarkan jalan.

Dalam perkembangan lain, Tiang berkata, sekolah menengah adalah tempat memperkenalkan pelajar kepada mata pelajaran yang lebih maju dan khusus.

“Sekolah menengah merupakan tempat untuk pelajar mengembangkan kemahiran sosial dan kemahiran komunikasi. Kemahiran itu diperlukan apabila mereka memasuki pengajian tinggi dan alam pekerjaan,” katanya.

Atas sebab itu, katanya, amat penting bagi pelajar untuk meneroka minat dan bakat mereka.

“Sarawak memerlukan lebih ramai anak muda yang mempunyai pelbagai bakat dan kemahiran untuk maju dan mencapai impian menjadi negeri maju menjelang 2030.

“Saya percaya banyak peluang untuk golongan muda yang bukan sahaja dalam pendidikan, malah dalam pelbagai bidang yang mereka ingin ceburi,” katanya.

Oleh AKUN GIMAN

See author's posts


Pekerja Mesir merusuh, tuntut dihantar pulang

KUWAIT: Pihak berkuasa hari ini menyuraikan rusuhan oleh pekerja warga Mesir yang menuntut dihantar pulang, ketika dunia menghadapi ancaman pandemik Covid-19.

Rusuhan seumpamanya jarang sekali berlaku di negara Teluk yang melaksanakan undang-undang secara tegas itu, yang mana terdapat sejumlah besar pekerja warga asing.

Pasukan keselamatan mematahkan rusuhan dan kekecohan di kawasan perumahan warga asing serta menahan sejumlah suspek, mengikut laporan Kuwait News Agency (KUNA).

Semalam, KUNA memetik Duta Mesir ke Kuwait, Tareq al-Qooni, sebagai berkata warga Mesir di kem tahanan imigresen akan dihantar pulang minggu ini.

“Penerbangan pertama dikhususkan bagi wanita dan kanak-kanak yang kini ditempatkan di kawasan perumahan khas,” katanya.

Kuwait pula sebelum ini bersetuju membenarkan warga asing yang melanggar undang-undang imigresen untuk meninggalkan negara Teluk itu tanpa perlu membayar denda atau tambang kapal terbang.

Jutaan warga asing di serata negara Teluk kini menghadapi ketidaktentuan kerana krisis Covid-19 berikutan ramai yang jatuh sakit atau tiada pekerjaan, tidak dibayar gaji dan dan menjadi majikan mangsa tidak berperikemanusiaan.

Kuwait setakat ini merekodkan lebih 5,000 kes jangkitan virus itu termasuk 40 kematian. – AFP

See author's posts